P9_TA(2021)0425

Strateġija “Mill-Għalqa sal-Platt”

Riżoluzzjoni tal-Parlament Ewropew tal-20 ta' Ottubru 2021 dwar Strateġija “Mill-Għalqa sal-Platt” għal sistema tal-ikel ġusta, tajba għas-saħħa u favur l-ambjent (2020/2260(INI))

(2022/C 184/01)

Il-Parlament Ewropew,

— wara li kkunsidra t-Trattat dwar il-Funzjonament tal-Unjoni Ewropea (TFUE) u b'mod partikolari l-Artikoli 11, 13, 39, 168(1), 169(1), 191, 192(1) u 349 tiegħu,

— wara li kkunsidra t-Trattat Internazzjonali dwar ir-Riżorsi Ġenetiċi tal-Pjanti għall-Ikel u l-Agrikoltura tal-2004,

— wara li kkunsidra r-Regolament (UE) 2019/1381 tal-Parlament Ewropew u tal-Kunsill tal-20 ta' Ġunju 2019 dwar it-trasparenza u s-sostenibbiltà tal-valutazzjoni tar-riskju tal-UE fil-katina alimentari (1),

— wara li kkunsidra r-Regolament (UE) 2019/6 tal-Parlament Ewropew u tal-Kunsill tal-11 ta' Diċembru 2018 dwar prodotti mediċinali veterinarji (2),

— wara li kkunsidra r-Regolament (KE) Nru 1107/2009 tal-Parlament Ewropew u tal-Kunsill tal-21 ta' Ottubru 2009 dwar it-tqegħid fis-suq ta' prodotti għall-protezzjoni tal-pjanti (3), id-Direttiva 2009/128/KE tal-Parlament Ewropew u tal-Kunsill tal-21 ta' Ottubru 2009 li tistabbilixxi qafas għal azzjoni Komunitarja biex jinkiseb użu sostenibbli tal-pestiċidi (4) u r-Regolament (KE) Nru 1185/2009 tal-Parlament Ewropew u tal-Kunsill tal-25 ta' Novembru 2009 dwar l-istatistika li tikkonċerna l-pestiċidi (5),

— wara li kkunsidra d-Direttiva 2001/18/KE tal-Parlament Ewropew u tal-Kunsill tat-12 ta' Marzu 2001 dwar ir-rilaxx intenzjonat fl-ambjent ta' organiżmi modifikati ġenetikament (6),

— wara li kkunsidra d-Direttiva 2000/60/KE tal-Parlament Ewropew u tal-Kunsill tat-23 ta' Ottubru 2000 li tistabbilixxi qafas għal azzjoni Komunitarja fil-qasam tal-politika tal-ilma (7); id-Direttiva 2006/118/KE tal-Parlament Ewropew u tal-Kunsill tat-12 ta' Diċembru 2006 dwar il-protezzjoni tal-ilma ta' taħt l-art kontra t-tniġġis u d-deterjorament (8) u d-Direttiva tal-Kunsill 91/676/KEE tat-12 ta' Diċembru 1991 dwar il-protezzjoni tal-ilma kontra t-tniġġis ikkawżat min-nitrati minn sorsi agrikoli (9),

— wara li kkunsidra d-Direttiva tal-Kunsill 98/58/KE tal-20 ta' Lulju 1998 dwar il-ħarsien ta' annimali miżmuma għal skopijiet ta' biedja (10); id-Direttiva tal-Kunsill 1999/74/KE tad-19 ta' Lulju 1999 li tistabbilixxi standards minimi għall-ħarsien ta' tiġieġ li jbid (11); id-Direttiva tal-Kunsill 2007/43/KE tat-28 ta' Ġunju 2007 li tistabbilixxi regoli minimi għall-protezzjoni tat-tiġieġ miżmuma għall-produzzjoni tal-laħam (12); id-Direttiva tal-Kunsill 2008/120/KE tat-18 ta' Diċembru 2008 li tistabbilixxi standards minimi għall-protezzjoni tal-majjali (13); id-Direttiva tal-Kunsill 2008/119/KE tat-18 ta' Diċembru 2008 li tistabbilixxi standards minimi għall-protezzjoni tal-għoġġiela (14); ir-Regolament tal-Kunsill (KE) Nru 1/2005 tat-22 ta' Diċembru 2004 dwar il-protezzjoni tal-annimali matul it-trasport u operazzjonijiet relatati (15); ir-Regolament tal-Kunsill (KE) Nru 1099/2009 tal-24 ta' Settembru 2009 dwar il-protezzjoni tal-annimali waqt il-qatla (16); ir-Regolament (UE) 2016/429 tal-Parlament Ewropew u tal-Kunsill tad-9 ta' Marzu 2016 dwar il-mard trasmissibbli tal-annimali u li jemenda u jħassar ċerti atti fil-qasam tas-saħħa tal-annimali (“Liġi dwar is-Saħħa tal-Annimali”) (17) u d-Direttiva 2010/63/UE tal-Parlament Ewropew u tal-Kunsill tat-22 ta' Settembru 2010 dwar il-protezzjoni tal-annimali li jintużaw għal skopijiet xjentifiċi (18),

— wara li kkunsidra l-komunikazzjoni tal-Kummissjoni tal-20 ta’ Mejju 2020 dwar Strateġija Mill-Għalqa sal-Platt għal sistema tal-ikel ġusta, tajba għas-saħħa u favur l-ambjent (COM(2020)0381),

— wara li kkunsidra r-riżoluzzjoni tal-Parlament Ewropew tad-19 ta' Ġunju 2020 dwar il-protezzjoni Ewropea tal-ħaddiema transfruntiera u staġjonali fil-kuntest tal-kriżi tal-COVID-19 (19),

— wara li kkunsidra r-riżoluzzjoni tiegħu tat-18 ta' Diċembru 2019 dwar l-Inizjattiva tal-UE dwar il-Pollinaturi (20) u r-riżoluzzjoni tiegħu tat-23 ta' Ottubru 2019 dwar l-abbozz ta' regolament tal-Kummissjoni li jemenda r-Regolament (UE) Nru 546/2011 fir-rigward tal-valutazzjoni tal-impatt tal-prodotti għall-protezzjoni tal-pjanti fuq in-naħal tal-għasel (21),

— wara li kkunsidra r-riżoluzzjoni tiegħu tat-28 ta' Novembru 2019 dwar l-emerġenza klimatika u ambjentali (22),

— wara li kkunsidra r-riżoluzzjoni tiegħu tat-13 ta' Marzu 2019 dwar Ewropa li tipproteġi: Arja nadifa għal kulħadd (23),

— wara li kkunsidra r-riżoluzzjoni tiegħu tat-13 ta' Settembru 2018 dwar Pjan ta' Azzjoni Ewropew “Saħħa Waħda” kontra r-Reżistenza għall-Antimikrobiċi (AMR) (24),

— wara li kkunsidra r-riżoluzzjoni tiegħu tas-17 ta' April 2018 dwar l-implimentazzjoni tas-Seba' Programm ta' Azzjoni Ambjentali (25),

— wara li kkunsidra r-riżoluzzjoni tiegħu tas-16 ta' Mejju 2017 dwar l-effiċjenza fir-riżorsi: tnaqqis tal-ħela tal-ikel, titjib tas-sikurezza tal-ikel (26),

— wara li kkunsidra r-riżoluzzjoni tiegħu tal-4 ta' April 2017 dwar in-nisa u r-rwol tagħhom fiż-żoni rurali (27) u r-riżoluzzjoni tiegħu tas-16 ta' Jannar 2018 dwar in-Nisa, l-ugwaljanza bejn il-ġeneri u l-ġustizzja klimatika (28),

— wara li kkunsidra r-riżoluzzjoni tiegħu tas-7 ta' Ġunju 2016 dwar soluzzjonijiet teknoloġiċi għal agrikoltura sostenibbli (29),

— wara li kkunsidra r-riżoluzzjoni leġiżlattiva tiegħu tat-8 ta' Settembru 2015 dwar il-proposta għal direttiva tal-Parlament Ewropew u tal-Kunsill dwar l-ikklonjar ta' annimali tal-ispeċi bovina, porċina, ovina, kaprina u ekwina miżmuma u riprodotti għal skopijiet ta' biedja (30),

— wara li kkunsidra r-riżoluzzjoni tiegħu tal-11 ta' Frar 2015 dwar it-tikkettar tal-pajjiż ta' oriġini għal-laħam fl-ikel ipproċessat (31) u r-riżoluzzjoni tiegħu tat-12 ta' Mejju 2016 dwar l-indikazzjoni obbligatorja tal-pajjiż ta' oriġini jew tal-post ta' provenjenza għal ċerti prodotti tal-ikel (32),

— wara li kkunsidra r-Rapporti Speċjali tal-Qorti Ewropea tal-Awdituri (QEA) 15/2020 tat-9 ta' Lulju 2020 bit-titolu “Protezzjoni tal-pollinaturi selvaġġi fl-UE – l-inizjattivi tal-Kummissjoni ma tawx ir-riżultati mixtieqa”, 13/2020 tal-5 ta' Ġunju 2020 bit-titolu “Bijodiversità agrikola: il-kontribuzzjoni mill-PAK ma waqqfitx it-tnaqqis”, 05/2020 tal-5 ta' Frar 2020 bit-titolu “L-użu sostenibbli ta' prodotti għall-protezzjoni tal-pjanti: progress limitat fil-kejl u fit-tnaqqis tar-riskji”, 02/2019 tal-15 ta' Jannar 2019 bit-titolu “Perikli kimiċi fl-ikel tagħna: il-politika tal-UE dwar is-sikurezza alimentari tipproteġina, iżda jeżistu ċerti diffikultajiet”, 31/2018 tal-14 ta' Novembru 2018 bit-titolu “Il-benesseri tal-annimali fl-UE: tnaqqis tad-distakk bejn għanijiet ambizzjużi u implimentazzjoni prattika”, u 34/2016 tas-17 ta' Jannar 2017 bit-titolu “Il-ġlieda kontra l-Ħela tal-Ikel: opportunità għall-UE sabiex ittejjeb l-effiċjenza fir-riżorsi tal-katina tal-provvista tal-ikel” u 21/2019 tad-19 ta' Novembru 2019 dwar l-indirizzar tar-reżistenza għall-antimikrobiċi,

— wara li kkunsidra r-rapport tal-Aġenzija Ewropea għall-Ambjent tal-11 ta' Mejju 2020 bit-titolu “European Environment – State and outlook 2020: knowledge for transition to a sustainable Europe” (L-ambjent Ewropew – il-qagħda attwali u l-prospetti tal-2020: għarfien għal tranżizzjoni lejn Ewropa sostenibbli),

— wara li kkunsidra l-Pilastru Ewropew tad-Drittijiet Soċjali,

— wara li kkunsidra l-opinjoni tal-Kumitat Ewropew tar-Reġjuni dwar l-istrateġija mill-għalqa sal-platt ta' Diċembru 2020 bit-titolu “Mill-Għalqa sal-Platt: id-dimensjoni lokali u reġjonali” (NAT-VII/005),

— wara li kkunsidra l-Artikolu 54 tar-Regoli ta' Proċedura tiegħu,

— wara li kkunsidra l-opinjonijiet tal-Kumitat dwar l-Iżvilupp, il-Kumitat dwar il-Kummerċ Internazzjonali, il-Kumitat dwar is-Suq Intern u l-Konsumaturi u l-Kumitat dwar is-Sajd,

— wara li kkunsidra r-rapport tal-Kumitat għall-Ambjent, is-Saħħa Pubblika u s-Sikurezza tal-Ikel u l-Kumitat għall-Agrikoltura u l-Iżvilupp Rurali (A9-0271/2021),

A. billi l-komunikazzjoni tal-Kummissjoni dwar strateġija mill-għalqa sal-platt tistabbilixxi approċċ olistiku għas-sistema Ewropea tal-ikel, bl-agrikoltura bħala l-fornitur tal-ikel tkun l-element ċentrali, u tirrikonoxxi l-interkonnettività tal-atturi kollha fil-katina tal-provvista kollha u r-responsabbiltà kondiviża tagħhom fil-kisba tal-objettivi tal-istrateġija, kif ukoll ir-rwol ewlieni tal-bdiewa fit-twassil ta' beni pubbliċi, inkluż fil-ġlieda kontra t-tibdil fil-klima; billi, madankollu, l-istrateġija trid tmur lil hinn billi tqis ir-rwol, id-drittijiet u r-responsabbiltajiet tal-konsumaturi u l-vijabbiltà ekonomika fit-tul tal-bdiewa; billi l-istrateġija għandha implikazzjonijiet kbar għall-produzzjoni agrikola mhux tal-ikel u dan għandu jitqies fl-intier tiegħu;

B. billi r-rapport ippubblikat dan l-aħħar taċ-Ċentru Konġunt tar-Riċerka bit-titolu “Modelling environmental and climate ambition in the agricultural sector with the CAPRI model: Exploring the potential effects of selected Farm to Fork and Biodiversity strategies targets in the framework of the 2030 Climate targets and the post 2020 Common Agricultural Policy” (Immudellar tal-ambizzjoni ambjentali u klimatika fis-settur agrikolu mal-mudell CAPRI: L-esplorazzjoni tal-effetti potenzjali ta' miri magħżula ta' strateġiji mill-Għalqa sal-Platt u l-Bijodiversità fil-qafas tal-miri dwar il-Klima għall-2030 u l-Politika Agrikola Komuni ta' wara l-2020) jikkonkludi, flimkien ma' studji reċenti oħra, li l-implimentazzjoni tal-miri tal-istrateġija jkollha impatt sostanzjali fuq il-produzzjoni agrikola fl-UE; billi dawn l-istudji jenfasizzaw il-ħtieġa għal valutazzjonijiet tal-impatt ex ante robusti u xjentifiċi, li jkopru s-sostenibbiltà mill-perspettivi ekonomiċi, soċjali u ambjentali u l-ħtieġa li jitqiesu l-effetti kumulattivi, il-kompromessi possibbli, id-disponibbiltà tal-mezzi biex jintlaħqu l-miri u l-mudelli differenti tal-biedja fl-Istati Membri kollha bħala parti minn kwalunkwe proposta leġiżlattiva taħt l-Istrateġija “Mill-Għalqa sal-Platt”;

C. billi s-sistema Ewropea tal-ikel għandha twassal sikurezza tal-ikel u nutrizzjonali ta' livell għoli b'mod li tikkontribwixxi għall-benesseri soċjali u s-saħħa pubblika, iżżomm u tirrestawra s-saħħa tal-ekosistemi, tirrispetta l-limiti tal-pjaneta u tiżgura s-saħħa u l-benesseri tal-annimali; billi attwalment, is-sistema kollha tal-ikel hija responsabbli għal firxa ta' impatti fuq is-saħħa u l-benesseri tal-bniedem u tal-annimali u fuq l-ambjent, il-klima u l-bijodiversità, inkluż id-deforestazzjoni u d-degradazzjoni tal-ekosistemi barra l-UE; billi l-mod li bih nipproduċu u nikkonsmaw ikel, xorb u prodotti agrikoli oħra jeħtieġ jadatta biex tiġi żgurata koerenza mal-Għanijiet ta' Żvilupp Sostenibbli (SDGs), il-Ftehim ta' Pariġi, il-Konvenzjoni dwar id-Diversità Bijoloġika, it-Trattat Internazzjonali dwar ir-Riżorsi Ġenetiċi tal-Pjanti għall-Ikel u l-Agrikoltura u l-politiki u l-impenji tal-UE, kif ukoll biex b'mod ġenerali jinkiseb bilanċ koerenti bejn it-tliet pilastri tas-sostenibbiltà, inkluż tal-ambjent, tal-klima, tal-bijodiversità, tas-saħħa pubblika, tal-ekonomija u tal-affordabbiltà tal-ikel, tal-benesseri tal-annimali u tas-sostenibbiltà ekonomika għall-bdiewa, is-sajjieda u l-atturi li jinsabu aktar 'il quddiem fil-katina tal-ikel u ż-żoni rurali u kostali, kif ukoll l-aspetti soċjali bħall-kundizzjonijiet tax-xogħol u tal-impjieg u l-istandards tas-saħħa u s-sikurezza; billi jeħtieġ li jitqiesu fatturi importanti oħra bħar-riċerka u l-innovazzjoni, il-politika kummerċjali u l-politika dwar l-iskart;

D. billi huwa neċessarju li jiġu żgurati konsistenza u koerenza bejn il-miżuri previsti mill-istrateġija mill-għalqa sal-platt u l-politiki komuni tal-agrikoltura u s-sajd, il-politika kummerċjali tal-UE, l-istrateġija tal-UE għall-Bijodiversità għall-2030, l-istrateġija tal-UE għall-foresti, il-pjan ta' azzjoni tal-bijoekonomija, il-liġi tal-UE dwar il-klima, kif ukoll politiki u strateġiji relatati oħra tal-UE; billi għandu jiġi enfasizzat li l-ikel importat kollu għandu jkun konformi mal-istess standards ta' sostenibbiltà u ta' sikurezza agroalimentari li huma applikabbli fl-UE;

E. billi l-Pjattaforma Intergovernattiva tal-Politika tax-Xjenza dwar il-Bijodiversità u s-servizzi Ekosistemiċi (IPBES) tistma li 90 % tal-art mistennija tinbidel b'mod sinifikanti sal-2050 u 75 % tal-art diġà nbidlet b'mod sinifikanti; billi 85 % tal-artijiet mistagħdra diġà ntilfu (33); billi l-bijodiversità hija kruċjali għas-sigurtà tal-ikel, il-benesseri tal-bniedem u l-iżvilupp madwar id-dinja; billi t-telfien tal-bijodiversità jpoġġi l-produzzjoni agrikola, is-sistemi Ewropej u globali tal-ikel u n-nutrizzjoni f'riskju; billi huwa stmat li l-kostijiet soċjali u ekonomiċi globali relatati mad-degradazzjoni tal-art jammontaw għal EUR 5,5-10,5 triljun fis-sena (34);

F. billi madwar 80 % tad-deforestazzjoni globali hija kkawżata mill-espansjoni tal-art li tintuża għall-agrikoltura (35); billi d-domanda tal-Unjoni għal prodotti bħaż-żejt tal-palm, il-laħam, is-sojja, il-kawkaw, il-qamħirrum, l-injam u l-gomma, inkluż fil-forma ta' prodotti pproċessati jew servizzi, hija xprunatur kbir tad-deforestazzjoni, tad-degradazzjoni tal-foresti u tal-ħamrija, tal-qerda tal-ekosistemi u ta' każijiet assoċjati ta' ksur tad-drittijiet tal-bniedem f'pajjiżi mhux tal-UE, u tirrappreżenta madwar 10 % tas-sehem globali tad-deforestazzjoni inkorporata fil-konsum totali finali (36); billi s-sajd mhux sostenibbli għandu impatti negattivi serji fuq il-bijodiversità;

G. billi l-ħabitats seminaturali li jiddependu fuq l-agrikoltura, bħall-bwar, huma partikolarment mhedda u l-istat ta' konservazzjoni tagħhom huwa ħafna agħar milli għal tipi ta' ħabitats oħra li ma jiddependux fuq l-agrikoltura; billi 45 % tal-ħabitats dipendenti fuq l-agrikoltura huma vvalutati bħala ħżiena, meta mqabbla ma' 31 % ta' ħabitats oħra;

H. billi l-użu mhux prudenti tal-pestiċidi huwa sors sinifikanti ta' tniġġis tal-ħamrija, tal-ilma u tal-arja u jaffettwa s-saħħa tal-bniedem, tal-annimali u tal-pjanti b'mod negattiv; billi huwa għaldaqstant meħtieġ li jiġu intensifikati l-isforzi biex titnaqqas b'mod sinifikanti d-dipendenza fuq pestiċidi li jagħmlu ħsara, flimkien mar-riskji u l-użu tagħhom, u l-użu ta' fertilizzanti u antibijotiċi; billi prattiki ta' biedja sostenibbli, bħall-implimentazzjoni tajba tal-Ġestjoni Integrata tal-Pesti (IPM), l-agroforestrija, l-agroekoloġija u l-biedja organika u t-tekniki tal-biedja ta' preċiżjoni, jistgħu jgħinu biex jiġi offruti soluzzjonijiet biex jitnaqqas l-użu tal-pestiċidi fil-livell tal-UE u globalment, u dawn għandhom jiġu mħeġġa; billi r-riċerka xjentifika (37) tindika li l-użu tal-pestiċidi jista' jitnaqqas b'mod sostanzjali mingħajr ma jaffettwa l-profittabbiltà u l-produttività b'mod negattiv, speċjalment meta jiġi akkumpanjat b'disponibbiltà akbar ta' alternattivi sostenibbli;

I. billi fl-2018 il-pajjiżi membri tal-UE approvaw l-esportazzjoni ta' aktar minn 81 000 tunnellata ta' pestiċidi li fihom sustanzi pprojbiti fl-Ewropa (38); billi dawn il-pestiċidi perikolużi jistgħu joħolqu riskji saħansitra akbar fil-pajjiżi ta' destinazzjoni tagħhom minħabba li l-kundizzjonijiet ta' użu (pereżempju lbies protettiv, bexx tal-għelejjel mill-ajru) mhumiex dejjem stretti daqs dawk fl-UE; billi dawn il-pestiċidi pprojbiti jistgħu jerġgħu jidħlu fis-suq tal-UE bħala residwi fl-ikel importat; billi l-programmi ta' monitoraġġ urew li residwi ta' diversi pestiċidi li huma pprojbiti milli jintużaw fl-UE instabu fl-ikel mibjugħ fis-suq tal-UE, f'4,5 % tal-każijiet saħansitra f'livelli ogħla mil-limitu massimu ta' residwi (MRL) li huwa stabbilit għal dawn is-sustanzi biex tiġi żgurata s-sikurezza tal-konsumatur (39);

J. billi l-piż żejjed u l-obeżità qegħdin jiżdiedu b'rata mgħaġġla fl-UE (40), b'wieħed minn kull żewġ adulti għandu piż żejjed jew obeżità (41); billi l-kawżi ta' piż żejjed u obeżità huma multidimensjonali, iżda dieta u nutrizzjoni ħżiena huma fost il-fatturi ewlenin li jwasslu għal prevalenza għolja ta' piż żejjed u obeżità;

K. billi huwa stmat li fl-UE fl-2017 aktar minn 950 000 mewta (waħda minn kull ħamsa) u t-telf ta' aktar minn 16-il miljun sena ta' ħajja b'saħħitha mitlufa, prinċipalment minħabba mard kardjovaskulari u kanċer, kienu attribwibbli għal dieti ħżiena (42); billi l-esponiment għal kimiċi li jfixklu s-sistema endokrinali permezz tal-ikel u l-imballaġġ tal-ikel huwa wkoll theddida akbar għas-saħħa pubblika (43);

L. billi madwar nofs il-mard żoonotiku li tfaċċa fil-bnedmin mill-1940 wassal għal bidliet fl-użu tal-art (44); billi s-saħħa tal-annimali hija element essenzjali fi kwalunkwe sistema tal-ikel sostenibbli u l-impatti fuq is-saħħa tal-annimali għandhom effetti diretti fuq is-sostenibbiltà tas-sistema tal-ikel;

M. billi huwa stmat li 88 miljun tunnellata ta' skart tal-ikel huwa ġġenerat fl-UE kull sena, bi spejjeż assoċjati stmati għal EUR 143 biljun (45); billi l-iskart tal-ikel għandu impatt ambjentali kbir, li jammonta għal madwar 6 % tal-emissjonijiet ta' gassijiet serra totali tal-UE (46); billi l-ogħla kontributuri għall-ħela tal-ikel fl-UE huma d-djar (53 %) u l-ipproċessar (19 %) (47); billi 10 % tal-ħela tal-ikel fl-UE hija marbuta mal-immarkar tad-dati u l-interpretazzjoni żbaljata tal-konsumatur ta' kif jaqra u juża s-sistema tal-immarkar tad-dati (48);

N. billi l-volum ta' bejgħ tal-antibijotiċi lill-azjendi agrikoli Ewropej tal-bhejjem naqas b'18,5 % bejn l-2011 u l-2016 (49), li rriżulta fi tnaqqis fil-piż tal-antibijotiċi fl-agrikoltura b'35 % fil-perjodu 2011–2018, filwaqt li fil-maġġoranza tal-Istati Membri l-konsum tal-antimikrobiċi fl-annimali li jipproduċu l-ikel huwa aktar baxx jew ħafna inqas milli fil-bnedmin (50); billi, madankollu, hemm differenzi kbar bejn l-Istati Membri, u l-konsum ta' xi antimikrobiċi għadu għoli wisq (51); billi r-reżistenza għall-antimikrobiċi hija theddida kbira għas-saħħa tal-bniedem; billi t-tnaqqis u l-minimizzazzjoni tal-użu ta' antibijotiċi fit-trobbija tal-annimali ser jgħinu biex jiġi limitat kemm din titfaċċa u tinxtered;

O. billi, diġà fl-2018, il-Grupp Intergovernattiv ta' Esperti dwar it-Tibdil fil-Klima (IPCC) ippubblika r-Rapport Speċjali tiegħu dwar l-Impatti tat-Tisħin Globali ta' 1,5 C, li ddikjara li l-limitazzjoni tat-tisħin globali għal 1,5 oC tirrikjedi bidliet rapidi, estensivi u bla preċedent fl-aspetti kollha tas-soċjetà; billi t-tibdil fil-klima u t-telfien tal-bijodiversità jikkostitwixxu theddid dejjem akbar għas-sigurtà tal-ikel u l-għajxien b'perjodi ta' nixfa, għargħar u nirien fil-foresti rikorrenti, u pesti ġodda; billi s-sistemi tal-ikel huma responsabbli għal 29 % tal-emissjonijiet ta' gassijiet serra (GHG) madwar id-dinja u għandhom effett profond fuq il-klima, il-bijodiversità, l-ilma, l-arja, il-ħamrija u l-bjar tal-karbonju; billi s-settur agrikolu tal-UE jipproduċi madwar 10 % tal-emissjonijiet totali ta' gassijiet serra tal-UE, b'varjazzjonijiet konsiderevoli bejn l-Istati Membri fejn l-agrikoltura tammonta għal bejn 3 % u 33 % tal-emissjonijiet ta' gassijiet serra nazzjonali (52);

P. billi l-emissjonijiet ta' gassijiet serra mill-agrikoltura Ewropea tnaqqsu b'madwar 20 % mill-1990 'l hawn; billi t-tnaqqis fl-emissjonijiet ta' gassijiet serra fl-agrikoltura naqas b'mod konsiderevoli mill-2012, u saħansitra żdied f'xi snin (53); billi l-agrikoltura tista' tikkontribwixxi b'mod attiv għas-sekwestru tal-karbonju billi żżid bjar tal-karbonju naturali permezz tal-adozzjoni ta' soluzzjonijiet ibbażati fuq in-natura u l-ekosistemi bħat-tinwib tal-għelejjel, l-għelejjel intermedji, il-permakultura, l-agroforestrija, is-silvikultura, l-agroekoloġija u r-restawr tal-ekosistema, u speċjalment ir-restawr u ż-żamma taż-żoni tat-torbiera bħala mod ta' żieda tal-bjar tal-karbonju naturali u s-sekwestru;

Q. billi l-agrikoltura hija t-tielet l-akbar sors ta' emissjonijiet primarji tal-PM10 fl-UE, kif saħqet l-Aġenzija Ewropea għall-Ambjent; billi l-emissjonijiet ta' ammonijaka (NH3) mill-agrikoltura jikkontribwixxu għal episodji ta' konċentrazzjonijiet għoljin ta' PM li jiġu esperjenzati madwar l-Ewropa kull rebbiegħa, kif ukoll għall-impatti negattivi qosra u fit-tul fuq is-saħħa;

R. billi l-UE tikkonsma seba' darbiet aktar nitroġenu u tliet darbiet aktar fosfru milli jista' jitqies sostenibbli u ekwu meta jitqiesu l-limiti tal-pjaneta (54);

S. billi aktar informazzjoni dwar iċ-ċiklu tal-ħajja, flimkien ma' traċċar u monitoraġġ aħjar tal-informazzjoni tal-katina tal-provvista huma meħtieġa biex jiġi kkwantifikat il-progress lejn it-tnaqqis tal-impatt ambjentali tas-sistema Ewropea tal-ikel;

T. billi l-mudell Ewropew ta' settur agroalimentari multifunzjonali, li jikkonsisti minn diversi mudelli agrikoli u huwa mmexxi minn azjendi agrikoli tal-familja, huwa komponent ewlieni tal-ekonomija u s-soċjetà tal-UE u jrid jiżgura produzzjoni tal-ikel kompetittiva, ta' kwalità għolja u diversifikata, sigurtà tal-ikel, ktajjen tal-provvista lokali, prattiki agrikoli tajbin, protezzjoni tar-riżorsi tal-art u tal-ilma, standards għoljin tal-ambjent u tal-benesseri tal-annimali u żoni rurali vibranti madwar l-UE; billi politika agrikola appoġġjata kif xieraq tippromwovi tranżizzjonijiet lejn ktajjen tal-provvista aktar lokalizzati u prattiki agrikoli aktar sostenibbli, filwaqt li tikseb standards ogħla tal-ambjent u tal-benesseri tal-annimali;

U. billi huwa importanti li jiġi enfasizzat ir-rwol ewlieni tal-intrapriżi ta' daqs mikro, żgħir u medju fis-settur agroalimentari tal-UE fl-istadji kollha tal-katina tal-provvista, mill-ipproċessar sal-bejgħ bl-imnut, biex jinkisbu l-objettivi tal-istrateġija;

V. billi s-settur agrikolu jrid ikompli jipproduċi ikel sikur u nutrijenti, filwaqt li jieħu ħsieb u jamministra l-art b'mod aktar sostenibbli, ilkoll modi ta' indirizzar tad-depopolazzjoni taż-żoni rurali; billi l-bdiewa Ewropej jissodisfaw l-ogħla standards globali u jipprovdu ikel ta' kwalità għolja, mhux biss liċ-ċittadini Ewropej iżda wkoll lid-dinja kollha; billi s-settur tal-agrikoltura huwa ta' valur strateġiku kbir iżda, fi ftit aktar minn għaxar snin, diversi miljuni ta' azjendi agrikoli ma baqgħux jeżistu, li jirrappreżenta terz tal-azjendi agrikoli kollha fl-Ewropa, bil-maġġoranza vasta tkun negozji żgħar tal-familja;

W. billi t-tranżizzjoni tal-agrikoltura Ewropea lejn prattiki u ċirkolarità aktar sostenibbli tirrikjedi investimenti sostanzjali, b'aċċess adegwat għall-finanzjament bħala prekundizzjoni; billi l-BEI huwa impenjat li jżid is-sehem tal-finanzjament tiegħu ta' investimenti fl-azzjoni klimatika u s-sostenibbiltà ambjentali biex jilħaq 50 % tal-operazzjonijiet tiegħu fl-2025 u minn hemm 'il quddiem; billi dan jista' jintuża biex jitnedew it-teknoloġiji li jikkontribwixxu għal prattiki sostenibbli u biex tissaħħaħ ir-rabta tal-agrikoltura mal-ekonomija ċirkolari;

X. billi saħħa tajba tal-ħamrija ttejjeb l-kapaċità tad-dinja li tipproduċi l-ikel, tiffiltra l-ilma u tassorbi l-karbonju, u b'hekk ma tikkontribwixxix biss biex tistabbilizza l-klima iżda wkoll biex tiżgura s-sigurtà tal-ikel, tirrestawra l-bijodiversità, tipproteġi l-art agrikola tagħna u tibni sistema tal-ikel aktar tajba għas-saħħa; billi agrikoltura riġenerattiva bħala approċċ lejn il-produzzjoni tal-ikel u l-ġestjoni tal-art tista' timmitiga dawn l-isfidi, tgħin fit-tranżizzjoni lejn sistema tal-agrikoltura reżiljenti ħafna bbażata fuq il-ġestjoni xierqa tal-artijiet u tal-ħamrija;

Y. billi huwa importanti li l-konsumaturi jkunu informati, abilitati u mogħtija s-setgħa jagħmlu għażliet informati dwar l-ikel; billi dan jirrikjedi ambjent tal-ikel tajjeb għas-saħħa u sod li jiżgura trasparenza u jiżgura li l-għażla tajba għas-saħħa u sostenibbli hija wkoll għażla faċli u affordabbli għal kulħadd, u trawwem u tinkoraġġixxi xejriet ta' konsum li jappoġġjaw is-saħħa tal-bniedem filwaqt li jħarsu l-użu sostenibbli tar-riżorsi naturali u umani u livell għoli tal-benesseri tal-annimali; billi l-għoti ta' informazzjoni, l-edukazzjoni u l-kampanji ta' sensibilizzazzjoni waħedhom mhumiex biżżejjed biex tinkiseb il-bidla meħtieġa lejn għażliet tal-konsumatur aktar sostenibbli u b'saħħithom billi dawn jistgħu jiġu influwenzati minn aspetti bħal normi u konvenzjonijiet, il-prezz, il-konvenjenza, id-drawwiet u l-modi kif tiġi ppreżentata l-għażla tal-ikel; billi, madankollu, iċ-ċittadini infurmati u l-edukazzjoni jista' jkollhom rwol importanti fl-ilħuq tal-objettivi tal-Ewropa dwar il-klima, l-effiċjenza fir-riżorsi u l-bijodiversità min-naħa tad-domanda; billi t-tikkettar obbligatorju tal-kontenut u tal-oriġini tan-nutrijenti, kif ukoll informazzjoni komprensibbli dwar il-benesseri u s-sostenibbiltà tal-annimali, fil-prinċipju dwar il-prodotti tal-ikel kollha, u l-għoti pubbliku ta' informazzjoni dwar l-ispiża reali tal-produzzjoni jistgħu jgħinu biex jiggwidaw il-konsumatur lejn nutrizzjoni tajba, sostenibbli u sikura; billi l-informazzjoni għall-konsumatur għandha tiġi adattata wkoll għall-era diġitali, filwaqt li ħadd ma jitħalla barra;

Z. billi d-dieta Mediterranja, rikonoxxuta mill-UNESCO fl-2010 bħala wirt kulturali intanġibbli tal-umanità, hija magħrufa bħala dieta tajba għas-saħħa u bbilanċjata, b'valur nutrittiv, soċjali u kulturali għoli, ibbażata fuq ir-rispett lejn it-territorju u l-bijodiversità, filwaqt li tiżgura l-konservazzjoni u l-iżvilupp ta' attivitajiet u artiġjanat tradizzjonali relatati mas-sajd, il-kaċċa sostenibbli u l-agrikoltura u għandha rwol protettiv fil-prevenzjoni primarja u sekondarja tal-mard deġenerattiv kroniku ewlieni;

AA. billi l-ilma u l-agrikoltura huma marbuta intrinsikament u l-ġestjoni tal-ilma sostenibbli fis-settur tal-agrikoltura hija essenzjali biex tkun possibbli l-produzzjoni ta' ikel ta' kwalità għolja u adegwat u tiġi żgurata l-konservazzjoni tar-riżorsi tal-ilma;

AB. billi l-globalizzazzjoni tas-suq tal-ikel żdiedet u ġabet magħha żieda relatata fl-importanza tal-ftehimiet ta' kummerċ ħieles bejn l-UE u l-pajjiżi mhux tal-UE;

AC. billi għandhom jitqiesu r-riżultati miksuba wara l-implimentazzjoni tal-istandards ambjentali attwalment fis-seħħ;

AD. billi s-sitwazzjoni serja li nħolqot bil-pandemija tal-COVID-19 ħalliet impatt fuq l-atturi kollha tal-katina agroalimentari Ewropea, mill-produzzjoni primarja sas-settur tal-lukandi u l-catering;

AE. billi s-sistema Ewropea tal-ikel kellha rwol kruċjali matul il-pandemija tal-COVID-19, li wriet ir-reżiljenza tagħha mal-bdiewa u l-kooperattivi jew l-organizzazzjonijiet tal-produtturi tagħhom, il-ħaddiema impjegati tul il-katina tal-valur tal-ikel, il-proċessuri, id-distributuri u l-bejjiegħa bl-imnut li jaħdmu flimkien f'kundizzjonijiet diffiċli, inklużi lockdowns, u jiffaċċjaw riskji sanitarji, biex jiġi żgurat li l-konsumaturi Ewropej ikompli jkollhom aċċess għal prodotti sikuri, affordabbli u ta' kwalità għolja mingħajr xkiel, filwaqt li tiġi rispettata l-integrità tas-suq intern; billi matul il-kriżi tal-COVID-19 is-suq intern u s-sistema agrikola tal-UE fil-parti l-kbira u b'mod rapidu għelbu l-interruzzjonijiet fil-provvista li, madankollu, żvelaw ċerti vulnerabbiltajiet fi ktajjen tal-provvista tal-ikel ikkumplikati u dan juri l-ħtieġa li jiġu żgurati s-sigurtà tal-ikel fit-tul, ir-reżiljenza u l-ktajjen tal-provvista qosra; billi, f'dan il-kuntest, huwa essenzjali li jiġi enfasizzat il-valur tas-sigurtà tal-ikel u s-sigurtà tal-ktajjen tal-provvista għaċ-ċittadini kollha tal-UE u l-importanza li jkun hemm l-għodod neċessarji kollha disponibbli għall-bdiewa biex ikunu jistgħu jipproduċu ikel divers b'mod sostenibbli;

AF. billi għalkemm id-drittijiet tal-bdiewa kienu minquxa fit-Trattat Internazzjonali tal-FAO dwar ir-Riżorsi Ġenetiċi tal-Pjanti għall-Ikel u l-Agrikoltura fl-2004, ir-regoli tal-proprjetà intellettwali spiss kienu f'kunflitt magħhom, u poġġew f'riskju s-sistemi taż-żrieragħ lokali, tradizzjonali u indiġeni;

AG. billi l-konsumaturi jinsabu dejjem aktar imħassba dwar il-benesseri tal-annimali u s-saħħa tal-annimali; billi livell għoli ta' benesseri tal-annimali huwa importanti għall-iżvilupp sostenibbli u għandu l-potenzjal li jsaħħaħ is-sostenibbiltà ekonomika u ambjentali tal-bdiewa Ewropej, filwaqt li joħloq suq ġdid għall-bdiewa biex ibigħu prodotti abbażi ta' standards ogħla tal-benesseri tal-annimali; billi l-Kummissjoni ħabbret evalwazzjoni u reviżjoni tal-leġiżlazzjoni eżistenti dwar il-benesseri tal-annimali, inkluż dwar it-trasport tal-annimali u l-qtil tal-annimali; billi r-regoli orizzontali għall-protezzjoni tal-annimali fil-biedja, flimkien ma' rekwiżiti tal-benesseri tal-annimali li jkunu bbażati fuq ix-xjenza u speċifiċi għall-ispeċijiet, ikunu ta' benefiċċju sinifikanti għall-benesseri tal-annimali; billi l-perjodi ta' tranżizzjoni u l-appoġġ għall-bdiewa huma essenzjali fir-rigward tal-bidliet leġiżlattivi biex tkun possibbli biedja aktar sostenibbli u biex jinkiseb titjib fil-benesseri tal-annimali;

AH. billi l-indikazzjonijiet ġeografiċi jirriżultaw minn wirt etern tal-UE u huma l-frott tal-adattament tal-bniedem għall-ambjent tiegħu u espressjoni tal-identità tal-UE;

AI. billi huwa importanti ħafna li jiġu indirizzati l-frodi tal-ikel u l-prattiki inġusti, bir-rikonoxximent u l-investigazzjoni ta' attivitajiet frawdolenti;

1. Jilqa' l-ambizzjonijiet u l-għanijiet tal-istrateġija mill-għalqa sal-platt bħala pass importanti fl-iżgurar ta' sistema tal-ikel sostenibbli, ġusta, tajba għas-saħħa, favur l-annimali, aktar reġjonali, diversifikata u reżiljenti, li hija ċentrali biex jintlaħqu l-għanijiet stabbiliti fil-Patt Ekoloġiku Ewropew u fl-SDGs; jenfasizza r-rabtiet mill-qrib bejn nies b'saħħithom, soċjetajiet b'saħħithom, annimali b'saħħithom u pjaneta b'saħħitha; jisħaq li din l-istrateġija hija essenzjali biex is-sistema tal-ikel, inkluża l-produzzjoni tal-annimali u tal-għelejjel, tinġieb fi ħdan il-limiti tal-pjaneta, filwaqt li jissottolinja l-importanza li jinkisbu kundizzjonijiet tax-xogħol, impjiegi u opportunitajiet ġusti deċenti fil-katina tal-valur tal-ikel kollha u l-ħtieġa li jinkiseb approċċ ta' politika xieraq u bbilanċjat; iħeġġeġ lill-Kummissjoni mill-aktar fis, issarraf l-istrateġija f'azzjoni leġiżlattiva u mhux leġiżlattiva konkreta, akkumpanjata minn mekkaniżmi adegwati ta' appoġġ finanzjarju għat-tranżizzjoni;

Bżonn ta' azzjoni

2. ex-ante għandhom jinkludu valutazzjonijiet ambjentali robusti, għandhom ikopru t-tliet dimensjonijiet tas-sostenibbiltà (ambjentali, ekonomika u soċjali, inkluża s-saħħa) f'approċċ olistiku u sistemiku u jikkunsidraw l-effetti kumulattivi, u għandhom jinkludu il-kost tan-nuqqas ta' azzjoni f'termini ta' impatt immedjat u fit-tul fuq is-saħħa tal-bniedem, l-ambjent, il-bijodiversità u s-sostenibbiltà ġenerali, kif ukoll iqisu t-tiġdid ġenerazzjonali, il-kompromessi possibbli bejn l-għanijiet ta' politika, id-disponibbiltà ta' mezzi biex jintlaħqu l-miri u l-mudelli differenti ta' biedja fl-Istati Membri tal-UE; jinnota l-importanza li jiġu deskritti l-metodi ta' kalkolu, il-linji bażi u l-perjodi ta' referenza ta' kull mira individwali u jenfasizza l-ħtieġa ta' kooperazzjoni, konsultazzjoni u kollaborazzjoni mal-Istati Membri; jirrikonoxxi l-fatt li l-ewwel rieżami ta' nofs it-terminu tal-istrateġija mill-għalqa sal-platt huwa ppjanat li jsir sa nofs l-2023; jisħaq fuq il-ħtieġa li din l-evalwazzjoni ta' nofs it-terminu tirrifletti fil-fond dwar l-impatt kumulattiv tal-azzjonijiet kollha b'mod olistiku u sistemiku, biex jiġu koperti d-dimensjonijiet kollha tas-sostenibbiltà, kemm jekk ambjentali, ekonomiċi jew soċjali, inkluża s-saħħa; Ifakkar li l-valutazzjonijiet tal-impatt huma parti integrali mill-proċess tat-tfassil tar-regoli tal-UE; jilqa' t-tħabbira tal-Kummissjoni li għandha l-intenzjoni twettaq valutazzjonijiet tal-impatt dettaljati, inklużi konsultazzjonijiet pubbliċi, skont il-linji gwida għal Regolamentazzjoni Aħjar għal kwalunkwe inizjattiva leġiżlattiva fi ħdan l-istrateġija mill-għalqa sal-platt, inklużi dawk rigward miri kwantitattivi effettivi ( 55 ) ; jisħaq li dawn il-valutazzjonijiet tal-impatt xjentifikugħandhom jinkludu valutazzjonijiet ambjentali robusti, għandhom ikopru t-tliet dimensjonijiet tas-sostenibbiltà (ambjentali, ekonomika u soċjali, inkluża s-saħħa) f'approċċ olistiku u sistemiku u jikkunsidraw l-effetti kumulattivi, u għandhom jinkludu il-kost tan-nuqqas ta' azzjoni f'termini ta' impatt immedjat u fit-tul fuq is-saħħa tal-bniedem, l-ambjent, il-bijodiversità u s-sostenibbiltà ġenerali, kif ukoll iqisu t-tiġdid ġenerazzjonali, il-kompromessi possibbli bejn l-għanijiet ta' politika, id-disponibbiltà ta' mezzi biex jintlaħqu l-miri u l-mudelli differenti ta' biedja fl-Istati Membri tal-UE; jinnota l-importanza li jiġu deskritti l-metodi ta' kalkolu, il-linji bażi u l-perjodi ta' referenza ta' kull mira individwali u jenfasizza l-ħtieġa ta' kooperazzjoni, konsultazzjoni u kollaborazzjoni mal-Istati Membri; jirrikonoxxi l-fatt li l-ewwel rieżami ta' nofs it-terminu tal-istrateġija mill-għalqa sal-platt huwa ppjanat li jsir sa nofs l-2023; jisħaq fuq il-ħtieġa li din l-evalwazzjoni ta' nofs it-terminu tirrifletti fil-fond dwar l-impatt kumulattiv tal-azzjonijiet kollha b'mod olistiku u sistemiku, biex jiġu koperti d-dimensjonijiet kollha tas-sostenibbiltà, kemm jekk ambjentali, ekonomiċi jew soċjali, inkluża s-saħħa;

3. Jilqa' t-tħabbira ta' proposta bbażata fuq l-evidenza għal qafas leġiżlattiv għal sistemi alimentari sostenibbli bbażati fuq data trasparenti u li jqisu l-aħħar għarfien xjentifiku; jistieden lill-Kummissjoni tuża din il-proposta biex tistabbilixxi politika komuni dwar l-ikel orjentata lejn il-futur li tkun olistika, ibbilanċjata, integrata u ambjentalment, soċjalment u ekonomikament sostenibbli, fejn l-atturi kollha jagħtu l-kontribut tagħhom, bil-għan li titnaqqas l-impronta ambjentali u klimatika tas-sistema tal-UE għall-ikel kif ukoll jitnaqqsu l-impatti negattivi tagħha fuq il-bijodiversità u s-saħħa u l-benesseri tal-bniedem u tal-annimali biex l-Ewropa ssir l-ewwel kontinent newtrali għall-klima u bi tniġġes qrib iż-żero sa mhux aktar tard mill-2050, u tissaħħaħ ir-reżiljenza tagħha biex tiżgura sigurtà tal-ikel fuq perjodu medju u fit-tul fid-dawl tat-tibdil fil-klima, id-degradazzjoni ambjentali u t-telfien tal-bijodiversità; jisħaq fuq il-ħtieġa li tiġi żgurata sostenibbiltà ekonomika u soċjali fil-katina alimentari kollha hekk kif il-prospetti soċjoekonomiċi tajbin u l-kompetittività tad-diversi setturi kkonċernati ser jgħinu biex jintlaħqu l-għanijiet tal-istrateġija; jinkoraġġixxi lill-UE tmexxi tranżizzjoni globali lejn sostenibbiltà mill-għalqa sal-platt ibbażata fuq il-prinċipju ta' settur agrikolu multifunzjonali li jkun sostenibbli minn perspettiva ambjentali, soċjali (inkluża s-saħħa) u ekonomika, abbażi tal-prinċipji tal-Organizzazzjoni tal-Ikel u l-Agrikoltura (FAO) tan-Nazzjonijiet Uniti u d-dritt tan-NU għall-ikel, filwaqt li tiżgura konsistenza u koerenza politika msaħħa biex l-atturi kollha fis-sistema Ewropea tal-ikel jkunu jistgħu jwettqu ppjanar fit-tul ibbażat fuq objettivi SMART realistiċi u trasparenti; jisħaq fuq il-ħtieġa ta' bidla politika u leġiżlattiva urġenti u b'saħħitha fid-dawl tal-evidenza xjentifika tal-ħtieġa li tittejjeb is-sostenibbiltà tas-sistema attwali tal-ikel u l-ispejjeż ogħla mġarrba li huma r-riżultat ta' nuqqas ta' teħid ta' azzjoni u jenfasizza l-importanza ta' prattiki innovattivi u sostenibbli; jissuġġerixxi li jitqiesu l-linji bażi rispettivi f'kull Stat Membru u l-progress miksub, flimkien mal-kundizzjonijiet (reġjonali) speċifiċi tagħhom, filwaqt li jiġi promoss l-iskambju tal-għarfien u l-aħjar prattiki bejn l-Istati Membri; jisħaq fuq il-ħtieġa li jiġu inklużi l-katini kollha tal-ikel u x-xorb inklużi l-produzzjoni, l-ipproċessar, il-kummerċjalizzazzjoni, il-ħżin, it-trasport, id-distribuzzjoni, l-ospitalità, il-bejgħ bl-imnut, ir-rimi u r-riċiklaġġ ta' materjali sekondarji; jitlob li din il-proposta leġiżlattiva tqis bis-sħiħ il-benesseri tal-annimali tal-irziezet, minħabba li dan huwa integrali għas-sostenibbiltà tal-ikel;

4. Jappoġġja l-iżvilupp ta' pjanijiet strateġiċi tal-politika dwar l-ikel ( 56 ) li jgħinu biex jiffaċilitaw, jistimulaw u jtejbu l-politiki nazzjonali dwar l-ikel ġodda u eżistenti fil-livell nazzjonali, reġjonali u lokali, filwaqt li titqies ukoll il-kwistjoni kumplessa tal-faqar tal-ikel fl-Ewropa; jenfasizza l-importanza li dawn il-pjanijiet jiġu sostnuti bi xjenza u riċerka indipendenti u imparzjali u bl-involviment tal-partijiet ikkonċernati minn varjetà vasta ta' perspettivi biex jiġi żgurat proċess leġittimu u inklużiv; jisħaq li huwa meħtieġ approċċ ġdid trasversali għall-governanza biex tiġi żgurata l-koerenza bejn il-politiki tal-ikel u l-biedja tal-UE u dawk li jinfluwenzawhom bħall-politiki tal-kummerċ, l-enerġija, il-kompetizzjoni u l-klima biex jiżdiedu s-sinerġiji u jiġu evitati u amministrati l-kompromessi; jappella għaldaqstant biex ikun hemm djalogu strutturat bejn il-Parlament, l-Istati Membri u l-atturi kollha tas-sistema tal-ikel, inklużi ċ-ċittadini, biex jintużaw l-opportunitajiet kollha offruti minn din l-istrateġija u jiġu diskussi n-nuqqasijiet, l-opportunitajiet u l-isfidi fl-iżvilupp u l-implimentazzjoni ta' politika komuni u olistika tal-UE dwar l-ikel; jistieden lill-Kummissjoni tippromwovi djalogu mas-soċjetà dwar fehim komuni tas-sostenibbiltà u l-elementi differenti tagħha fir-rigward tal-perkors lejn il-proposta tagħha għal qafas leġiżlattiv għal sistema tal-ikel sostenibbli, li fl-aħħar mill-aħħar irid ikun ibbażat fuq approċċ wieħed koerenti għall-aspetti kollha tas-sostenibbiltà;

5. Jilqa' l-proposta tal-Kummissjoni biex tiżviluppa pjan ta' kontinġenza bil-għan li jiġu żgurati l-provvista tal-ikel u s-sigurtà tal-ikel sabiex jiġi kkoordinat rispons komuni Ewropew għall-kriżijiet li jaffettwaw is-sistemi tal-ikel; jinsisti li huwa meħtieġ approċċ ta' prevenzjoni biex jiġu evitati movimenti ta' paniku u reazzjonijiet eċċessivi min-nies, id-ditti jew l-Istati Membri; iqis li dan ser ikun rispons adegwat għall-aspettattivi dejjem akbar dwar is-sigurtà tal-ikel li għandhom jiġu indirizzati fil-livell Ewropew; iħeġġeġ lill-Kummissjoni tqis il-kwistjonijiet tal-istokkijiet tal-ikel strateġiċi bil-mod li bih tqis l-istokkijiet tal-petroleum strateġiċi madwar l-Unjoni;

6. Jenfasizza l-ħtieġa li jittieħdu azzjonijiet sabiex tiġi promossa l-biedja sostenibbli, jitnaqqsu l-użu u r-riskji assoċjati mal-pestiċidi, jiġu protetti u rrestawrati l-ekosistemi tal-ħamrija, u jiżdiedu l-karatteristiċi tal-pajsaġġ fl-art agrikola li jappoġġjaw l-irkupru tal-ispeċijiet u l-ħabitats protetti fl-ambitu tad-direttivi dwar in-natura, inklużi l-pollinaturi u l-ħabitats tagħhom; ifakkar li l-produttività u r-reżiljenza agrikoli jiddependu mill-ġestjoni sostenibbli tar-riżorsi naturali biex tiġi ggarantita s-sostenibbiltà fit-tul tas-sistemi tal-ikel tagħna;

7. Jenfasizza li l-konsumaturi, il-bdiewa, u n-negozji Ewropej għandhom interess fi tranżizzjoni b'suċċess lejn sistema tal-ikel aktar sostenibbli; jenfasizza li informazzjoni tal-partijiet ikkonċernati u politiki agrikoli mtejba jistgħu jappoġġjaw din it-tranżizzjoni; jisħaq li t-tranżizzjoni ekoloġika fil-produzzjoni tal-ikel u l-kontribut li jirriżulta għall-mitigazzjoni tat-tibdil fil-klima jistgħu jkunu sitwazzjoni favorevoli għall-produtturi primarji, l-ambjent, l-ekonomija u s-soċjetà kollha, filwaqt li jiġi prodott ikel sostenibbli, sikur, suffiċjenti, affordabbli, tajjeb għas-saħħa u nutrijenti, u jistgħu jinkisbu b'approċċ ibbilanċjat li joffri sinerġija lill-prattiki sostenibbli u l-opportunitajiet ekonomiċi; itenni li biex jiġi żgurat kontribut proporzjonat mis-settur, l-agrikoltura għandha tkun parti, immexxija minn miri u inċentivi, mill-ambizzjoni tal-UE li tersaq lejn żero netti sa mhux aktar tard minn nofs is-seklu, filwaqt li tindirizza wkoll l-emissjonijiet li huma marbuta mal-produzzjoni u l-konsum tal-ikel Ewropej iżda li huma ġġenerati barra mill-Ewropa; jisħaq li l-parteċipazzjoni tal-bdiewa u l-appoġġ għalihom fl-azzjoni klimatika hija kruċjali biex jintlaħqu l-miri ta' mitigazzjoni globali u l-SDGs, mingħajr ma tiġi kompromessa s-sigurtà tal-ikel u tan-nutrizzjoni globali, u filwaqt li ħadd ma jitħalla barra;

8. Jenfasizza l-ħtieġa li tiġi żgurata koerenza bejn l-istrateġija mill-għalqa sal-platt u l-objettivi tal-Patt Ekoloġiku Ewropew, inkluż dwar il-klima, il-bijodiversità, it-tniġġis żero u s-saħħa; jissottolinja li ż-żamma u t-titjib tal-bijodiversità huma kruċjali biex tiġi ssalvagwardjata s-sigurtà tal-ikel tal-UE u globali, u li għandha tiġi ggarantita koerenza mal-istrateġija tal-UE għall-bijodiversità, inkluż il-kontribut tan-network Natura 2000 u taż-Żoni tal-Baħar Protetti biex tiġi appoġġjata l-produzzjoni tal-ikel tajjeb għas-saħħa, kif ukoll il-konsistenza dwar il-politika agrikola komuni (PAK), il-politika komuni tas-sajd (PKS), il-politiki tal-UE dwar il-kummerċ u l-istrateġija tal-UE dwar il-bijoekonomija; jenfasizza li l-SDGs joffru qafas rilevanti biex jintegraw b'mod koerenti u sistemiku l-objettivi ambjentali, soċjali u ekonomiċi, u jippermettu t-tfassil ta' politiki trasversali li jirriflettu aħjar l-interkonnessjoni bejn kull objettiv ta' politika; ifakkar li d-dimensjoni soċjali trid tkun integrata bis-sħiħ fl-inizjattivi futuri kollha tal-istrateġija mill-għalqa sal-platt flimkien mad-dimensjonijiet ekonomiċi u ambjentali, biex tinkiseb koerenza politika tant meħtieġa għall-iżvilupp sostenibbli; jinsisti li t-titjib tal-kundizzjonijiet tax-xogħol skont it-tmien konvenzjonijiet fundamentali tal-Organizzazzjoni Internazzjonali tax-Xogħol (ILO), in-negozjar kollettiv u l-protezzjoni soċjali għandhom jiġu inklużi bħala kriterji ta' sostenibbiltà;

Bini ta' katina tal-ikel tajba għaċ-ċittadini, għall-ħaddiema, għall-produtturi, għad-distributuri u għall-ambjent

9. Jilqa' d-deċiżjoni li tiġi riveduta d-Direttiva dwar l-użu sostenibbli tal-pestiċidi u l-miri ta' tnaqqis għall-pestiċidi, it-telf tan-nutrijenti kemm mis-sorsi organiċi kif ukoll minn dawk minerali u l-bejgħ ta' antibijotiċi u jinsab konvint li dawn il-miri huma attenibbli iżda dan jiddependi fuq id-disponibbiltà ta' alternattivi aktar sikuri, effettivi u effiċjenti; jenfasizza l-importanza ta' aktar edukazzjoni u komunikazzjoni olistiċi, inkluż permezz ta' servizzi ta' konsulenza biex tinkiseb din it-trasformazzjoni; jenfasizza l-ħtieġa li dawn il-miri ta' tnaqqis ikunu ta' natura vinkolanti u l-importanza li dawn jiġu segwiti permezz ta' approċċi olistiċi, preventivi u ċirkolari, bħal prattiki organiċi u agroekoloġiċi, prattiki agrikoli sostenibbli innovattivi, implimentazzjoni ta' agrikoltura ta' preċiżjoni u prattiki integrati ta' ġestjoni tal-għelejjel u l-pesti fejn xieraq, u l-użu ta' alternattivi sostenibbli megħjuna minn perspettiva taċ-ċiklu tal-ħajja; jisħaq fuq il-ħtieġa li jiġu stabbiliti proċessi rapidi ta' evalwazzjoni, awtorizzazzjoni u reġistrazzjoni għal pestiċidi mhux kimiċi b'riskju baxx, filwaqt li jiġi żgurat li l-valutazzjoni tagħhom tkun soġġetta għall-istess livell ta' rigorożità ta' sustanzi oħra; jinsisti li kull Stat Membru, skont il-karatteristiċi klimatiċi u tal-produzzjoni agrikola tiegħu, għandu jistabbilixxi miri kwantitattivi ta' tnaqqis li jkunu robusti, effettivi u marbuta biż-żmien fir-rieżamijiet tagħhom tal-pjanijiet strateġiċi tal-PAK u strumenti ta' politika rilevanti oħra, bl-ambizzjoni li jitnaqqsu għal żero l-emissjonijiet agrikoli fil-ħamrija, fl-ilma ta' taħt l-art, fl-ilma tal-wiċċ u fl-arja skont l-ambizzjoni ta' tniġġis żero fil-Patt Ekoloġiku, akkumpanjati minn miżuri ta' appoġġ speċifiċi għall-għelejjel li jkunu definiti sew biex jiżguraw responsabbiltà u infurzabbiltà fil-livelli kollha, u bl-użu ta' data indipendenti u kompleta bħala għajnuna biex jintlaħqu dawn il-miri kif ukoll bħala appoġġ u taħriġ għal implimentazzjoni fil-livell tal-azjendi agrikoli u riċerka u żvilupp ulterjuri għal soluzzjonijiet ta' biedja innovattiva u sostenibbli; jistieden lill-Kummissjoni tappoġġja lill-Istati Membri biex itejbu s-sistemi tagħhom ta' superviżjoni, monitoraġġ u infurzar xieraq tar-regoli dwar l-użu tal-pestiċidi u ttejjeb il-komunikazzjoni fost l-utenti finali u żżid l-għarfien tagħhom; itenni t-talba tiegħu biex il-miri u l-objettivi msemmija hawn fuq jissarfu f'leġiżlazzjoni, inkluż permezz tar-reviżjoni tad-Direttiva dwar l-użu sostenibbli tal-pestiċidi u jistieden lill-Kummissjoni tiċċara kif ser tittratta l-kontributi tal-Istati Membri individwali għall-miri vinkolanti tal-Unjoni kollha filwaqt li tiżgura kundizzjonijiet ekwivalenti ta' kompetizzjoni u tiċċara l-linji bażi għal dawn il-miri, filwaqt li tqis il-punti tat-tluq differenti, l-isforzi li saru u l-karatteristiċi ta' kull Stat Membru, u tidentifika b'mod ċar id-diversi alternattivi mhux sintetiċi u oħrajn diġà magħrufa llum, id-disponibbiltà tagħhom u l-impatt fuq il-vijabbiltà tas-settur, fuq id-dħul tal-bdiewa u fuq is-sigurtà tal-ikel, u jistieden lill-Kummissjoni tabbozza pjan għall-minimizzazzjoni tal-inputs sintetiċi fl-agrikoltura; jistieden lill-Kummissjoni tappoġġja lill-Istati Membri biex jagħtu attenzjoni partikolari lill-kundizzjonijiet speċifiċi li japplikaw għall-użu tal-pestiċidi fiż-żoni ta' protezzjoni tal-ilma ta' taħt l-art, permezz ta' titjib fil-komunikazzjoni, il-monitoraġġ u l-ispezzjonijiet;

10. Jisħaq fuq ir-rwol ewlieni tal-IPM fit-tnaqqis tad-dipendenza mill-pestiċidi, u jħeġġeġ lill-Istati Membri jiżguraw li din tiġi applikata u li l-implimentazzjoni tagħha tiġi vvalutata u mmonitorjata b'mod sistematiku; jistieden lill-Istati Membri jikkonvertu l-prinċipji ġenerali tal-IPM fi kriterji prattiċi u li jistgħu jitkejlu, u jivverifikaw dawn il-kriterji fil-livell tal-azjendi agrikoli, u jistieden lill-Kummissjoni tiżgura li l-Istati Membri jimplimentaw b'mod effettiv dawn il-prinċipji tal-IPM permezz tal-pjanijiet strateġiċi tal-PAK tagħhom; iħeġġiġhom jinkludu miżuri u prattiki definiti u mfassla b'mod tajjeb għal kull għalla, bħall-istrixxi tal-fjuri bħala linja bażi biex jitreġġgħu lura l-użu tal-pestiċidi u r-reżistenza tal-pesti; jistieden lill-bejjiegħa bl-imnut fil-katina alimentari biex jikkooperaw b'mod proattiv mal-bdiewa dwar l-implimentazzjoni u ż-żieda fil-prattiki u l-metodi kollha tal-IPM disponibbli għal kull għalla fil-katina tal-provvista tagħhom u jirrapportaw dwar il-kontribut proprju għall-għanijiet u l-miri ta' tnaqqis bħala parti mir-rapportar tagħhom dwar l-ambjent, is-soċjetà u l-governanza;

11. Iqis li, għalkemm l-UE għandha waħda mis-sistemi l-aktar strinġenti fid-dinja, jeħtieġ li jittejbu kemm ir-regolament innifsu dwar l-approvazzjoni tal-pestiċidi kif ukoll l-implimentazzjoni tiegħu; ifakkar fir-riżoluzzjoni tiegħu dwar il-proċedura ta' awtorizzazzjoni tal-Unjoni għall-pestiċidi ( 57 ) u jistenna li l-Kummissjoni u l-Istati Membri jindirizzaw it-talbiet kollha tiegħu mingħajr dewmien u jissottolinja li l-qafas regolatorju għandu jinkoraġġixxi l-innovazzjoni u r-riċerka sabiex jiġu żviluppati prodotti għall-protezzjoni tal-pjanti u alternattivi aħjar u aktar sikuri; jindika li, minbarra li tirrevedi d-direttiva dwar l-użu sostenibbli tal-pestiċidi biex jitnaqqsu l-użu tal-pestiċidi u r-riskji assoċjati magħhom, il-Kummissjoni, l-Awtorità Ewropea dwar is-Sigurtà fl-Ikel (EFSA) u l-Aġenzija Ewropea għall-Mediċini (EMA) għandhom itejbu l-valutazzjoni tar-riskju ambjentali għall-prodotti għall-protezzjoni tal-pjanti, fost oħrajn billi jitqiesu l-effetti tal-pestiċidi fuq il-ħamrija, il-kwalità tal-ilma u s-sorsi tal-ilma tax-xorb, inklużi l-effetti kumulattivi u sinerġistiċi; iħeġġeġ lill-Kummissjoni tivvaluta b'mod adegwat il-progress li sar rigward l-objettivi ta' politika u ttejjeb l-indikaturi tar-riskju armonizzati stabbiliti fid-Direttiva tal-Kummissjoni (UE) 2019/782 ( 58 ) biex tinkludi wkoll it-tossiċità, il-persistenza u l-bijoakkumulazzjoni u biex tqis iż-żoni jew il-volumi agrikoli ta' sustanzi attivi u l-mod kif il-prodotti għall-protezzjoni tal-pjanti jintużaw biex jitnaqqas b'mod effettiv l-użu ta' pestiċidi sintetiċi u metalli tqal fil-biedja konvenzjonali u organika, u biex tadotta kriterji ċari bbażati fuq ix-xjenza li jiddefinixxu l-effetti inaċċettabbli fuq l-ambjent, filwaqt li tqis l-esponiment (akut u kroniku) fil-ħajja reali għal diversi prodotti għall-protezzjoni tal-pjanti, inklużi effetti kumulattivi u sinerġistiċi; jinsisti li l-użi profilattiċi tal-pestiċidi, inkluż it-trattament taż-żrieragħ b'pestiċidi sistemiċi, għandhom jiġu ristretti kemm jista' jkun fejn dan ikun ta' periklu għas-saħħa tal-bniedem jew għall-ambjent; jistieden lill-Kummissjoni tippreżenta l-proposta leġiżlattiva tagħha dwar id-data dwar il-pestiċidi sa mhux aktar tard min-nofs l-2022;

12. Jistieden lill-Kummissjoni tiżgura li d-dispożizzjonijiet tar-Regolament (KE) Nru 1107/2009, jiġu applikati sew u b'hekk tiggarantixxi, fost oħrajn, standard minimu ta' notifika dwar awtorizzazzjonijiet ta' pestiċidi b'emerġenza, inkluż ir-rekwiżit li l-Istati Membri jagħtu spjegazzjonijiet kompleti u dettaljati, u li dawk in-notifiki joħorġuhom b'mod pubbliku; jilqa' r-rwol tal-EFSA fl-eżami ta' dawn id-derogi;

13. Jitlob biex jitqiesu bis-sħiħ l-effetti kumulattivi u sinerġistiċi tal-pestiċidi fl-istabbiliment tal-MRLs kif ukoll biex jitqiesu aħjar il-kriterji tas-saħħa tal-annimali u r-riskji ambjentali meta jiġu vvalutati l-applikazzjonijiet għal MRLs ġodda f'konformità mal-Artikolu 14 tar-regolament dwar l-MRLs; jitlob biex data miġbura permezz tal-bijomonitoraġġ ta' wara t-tqegħid fis-suq tintuża biex tiġi vverifikata l-preċiżjoni tal-livelli ta' esponiment għall-pestiċidi mbassra għall-istabbiliment ta' MRLs kif ukoll il-livell ta' esponiment aċċettabbli għall-ħaddiema tal-azjendi agrikoli, għar-residenti, għall-persuni li jkunu fil-qrib u għall-konsumaturi, kif ukoll għall-annimali tal-irziezet; jenfasizza l-ħtieġa li tkompli tingħata attenzjoni kbira lill-protezzjoni tas-saħħa u s-sigurtà tal-utenti fl-inizjattivi leġiżlattivi futuri tal-UE marbuta mal-użu tal-pestiċidi; ifakkar fl-importanza li jiġi żgurat li l-utenti kollha jirċievu tagħmir protettiv kif ukoll informazzjoni u taħriġ komprensivi dwar l-użu u l-perikli assoċjati tal-pestiċidi; jisħaq fuq il-ħtieġa li jiġi żgurat li kull ħaddiem agrikolu jkun jista' jaċċessa dokumentazzjoni uffiċjali li tirrapporta t-tip ta' pestiċida użata matul l-attività tax-xogħol tagħhom; jissottolinja li sabiex jintlaħqu dawn il-miri, huwa kruċjali li jiġu riveduti aktar id-Direttiva 2004/37/KE dwar il-karċinoġeni jew il-mutaġeni fuq il-post tax-xogħol ( 59 ) , id-Direttiva 2009/128/KE dwar l-użu sostenibbli tal-pestiċidi u d-Direttiva 98/24/KE dwar il-protezzjoni tas-saħħa u s-sigurtà tal-ħaddiema mir-riskji li għandhom x'jaqsmu mal-aġenti kimiċi fuq il-post tax-xogħol ( 60 )

14. Jilqa' l-impenn tal-Kummissjoni li taġixxi biex tnaqqas it-telf tan-nutrijenti b'mill-inqas 50 %, filwaqt li tiżgura li ma jkunx hemm deterjorament fil-fertilità tal-ħamrija; jinsab konvint li dan jista' jinkiseb l-aħjar permezz tal-għeluq taċ-ċikli tan-nutrijenti, l-irkupru u l-użu mill-ġdid tan-nutrijenti u l-inkoraġġiment u l-ippremjar ta' bdiewa biex jippjanaw għelejjel leguminużi; jinsisti li huma meħtieġa inizjattivi leġiżlattivi legalment vinkolanti kif ukoll miżuri maħsuba biex jippermettu lill-bdiewa jtejbu l-ġestjoni tan-nutrijenti għal dan il-għan; jenfasizza l-importanza li dawn il-miri jiġu segwiti permezz ta' approċċi olistiċi u ċirkolari għall-ġestjoni tan-nutrijenti, bħall-prattiki agroekoloġiċi u biedja intelliġenti, li jistgħu jagħtu benefiċċji konġunti għall-kwalità tal-ħamrija u l-bijodiversità u jgħinu lill-bdiewa jtemmu d-dipendenza tagħhom mill-fertilizzanti minerali u jnaqqsu l-flussi tal-fosforu u n-nitroġenu; jirrimarka li t-tnaqqis ta' fertilizzazzjoni ineffiċjenti u t-tneħħija gradwali tal-fertilizzazzjoni eċċessiva għandhom iqisu l-impatti klimatiċi u ambjentali ta' fertilizzanti differenti, inkluża l-preżenza ta' metalli tqal; iħeġġeġ lill-Istati Membri biex fil-pjanijiet strateġiċi tagħhom iressqu miżuri biex jippromwovu l-ġestjoni effiċjenti u ċ-ċirkolarità tan-nutrijenti, kif ukoll biex jappoġġjaw bil-qawwa l-edukazzjoni għall-konsulenti agrikoli u għall-bdiewa u biex jużaw ir-riforma tal-PAK bħala opportunità biex jitrażżnu l-emissjonijiet tal-ammonijaka (NH 3 ) mis-settur agrikolu; jisħaq li ġestjoni mtejba tan-nutrijenti tippreżenta kemm benefiċċji ekonomiċi kif ukoll dawk ambjentali; jenfasizza l-importanza tal-applikazzjoni ta' teknoloġiji u soluzzjonijiet moderni u innovattivi, bħall-biedja ta' preċiżjoni, il-fertilizzazzjoni mmirata li hija adattata għar-rekwiżiti tal-pjanti u servizzi konsultattivi dwar in-nutrizzjoni tal-pjanti u appoġġ għall-ġestjoni, kif ukoll il-ħtieġa li jiġi installat il-broadband f'żoni rurali għal dan il-għan; jemmen li għandu jingħata appoġġ lill-mudelli ta' negozju sostenibbli tal-azjendi agrikoli biex jiġi megħjun l-irkupru, ir-riċiklaġġ u l-użu mill-ġdid tan-nutrijenti minn flussi ta' skart ħielsa mhux kontaminati;

15. Jisħaq li sabiex jintlaħqu l-miri għat-tnaqqis tal-użu u r-riskji assoċjati tal-pestiċidi kimiċi u t-tnaqqis tat-telf ta' nutrijenti, għandhom isiru disponibbli alternattivi aktar sikuri biex tiġi żgurata d-disponibbiltà ta' sett ta' għodod li jiffunzjonaw għall-protezzjoni tal-pjanti; jenfasizza, madankollu, l-importanza tal-edukazzjoni biex tiġi żgurata l-applikazzjoni xierqa ta' miżuri preventivi; jitlob żieda fir-riċerka u l-iżvilupp ta' prodotti alternattivi għall-protezzjoni tal-pjanti, fertilizzanti, varjetajiet aktar reżistenti li jeħtieġu inqas input biex jiżguraw rendimenti stabbli u għodod diġitali, kif ukoll inċentivi għal metodi ta' applikazzjoni u teknoloġiji bħall-agrikoltura ta' preċiżjoni; jistieden lill-Kummissjoni taċċelera u tissemplifika l-adozzjoni ta' soluzzjonijiet ġodda għas-saħħa tal-pjanti, inkluż prodotti għall-protezzjoni tal-pjanti b'impatt aktar baxx, bħal sustanzi jew bijosoluzzjonijiet b'riskju baxx, u tintroduċi definizzjoni u kategorija separata għas-sustanzi naturali fil-leġiżlazzjoni orizzontali, kif ukoll tinvolvi ruħha f'inizjattivi maħsuba biex jinstabu mogħdijiet ta' valutazzjoni alternattivi għal dawn is-sustanzi b'riskju baxx, bażiċi u b'okkorrenza naturali; jisħaq ukoll li t-tnaqqis fl-użu tal-pestiċidi jrid ikun akkumpanjat minn żieda fid-disponibbiltà fis-suq ta' alternattivi sostenibbli b'effikaċja ekwivalenti fil-protezzjoni tas-saħħa tal-pjanti għal dik tal-pestiċidi kimiċi sabiex tiġi evitata l-proliferazzjoni ta' pesti tal-pjanti; jitlob, barra minn hekk, li jiġu stabbiliti miżuri li jiffaċilitaw l-inkorporazzjoni ta' metodoloġiji ta' approċċ ġodda (NAMs) fil-valutazzjonijiet tar-riskju tal-ikel u l-għalf kimiku, u jnaqqsu l-ħtieġa ta' testijiet li jużaw l-annimali u fl-aħħar mill-aħħar jikkontribwixxu għall-eliminazzjoni gradwali kompluta tal-ittestjar fuq l-annimali;

16. Itenni l-importanza kruċjali li n-naħal u pollinaturi oħra jiġu protetti kontra l-effetti dannużi tal-pestiċidi u l-mard; ifakkar fl-oġġezzjoni tiegħu tat-23 ta' Ottubru 2019 ( 61 ) u jtenni t-talba tiegħu lill-Kummissjoni biex tiżgura li r-reviżjoni tal-gwida dwar in-naħal u l-atti ta' implimentazzjoni futuri ma twassalx għal livell inferjuri ta' protezzjoni għan-naħal għal dak stabbilit fil-gwida tal-EFSA dwar in-naħal tal-2013, u tkun ibbażata fuq l-aħħar għarfien xjentifiku u tekniku, u b'hekk jipproponi li jiġu modifikati l-prinċipji uniformi, mhux biss fir-rigward tat-tossiċità akuta għan-naħal tal-għasel iżda tal-inqas ukoll fir-rigward tat-tossiċità kronika u tat-tossiċità larvali għan-naħal tal-għasel u t-tossiċità akuta għan-naħal bagħli; jinnota li l-EFSA qiegħda tfassal sistema proprja ta' mudelli, l-ApisRAM, li tidher li hija aktar konformi mal-bijoloġija tan-naħal tal-għasel mill-BeeHAVE u inqas miftuħa għal kunflitti ta' interess; iħeġġeġ lill-Kummissjoni tirrivaluta b'mod urġenti dawk is-sustanzi li għandhom l-istess mod ta' azzjoni bħan-neonikotinojdi;

17. Itenni t-talba tiegħu għal indikatur tal-pollinaturi ( 62 ) u mira għar-restawr; jistieden lill-Kummissjoni u lill-Istati Membri jiżguraw qafas ġdid ta' monitoraġġ tal-pollinaturi madwar l-UE kollha bi skemi robusti implimentati fil-livell tal-Istati Membru, stadji intermedji, objettivi ċari marbuta biż-żmien, indikaturi u miri; jisħaq li l-attivitajiet ta' monitoraġġ iridu jiġu integrati fil-qafas ta' monitoraġġ u evalwazzjoni tal-PAK il-ġdid;

18. Jistieden lill-Istati Membri jwettqu monitoraġġ sistematiku u standardizzat fuq il-post tal-bijodiversità fuq art agrikola, inklużi pollinaturi, li jinvolvu professjonisti, bdiewa u xjenzati ċittadini u jużaw id-data biex jgħinu fl-evalwazzjoni tal-politiki tal-UE u fl-implimentazzjoni tagħhom;

19. Ifakkar fl-importanza tal-approċċ Saħħa Waħda; jisħaq li r-reżistenza għall-antimikrobiċi (AMR) hija theddida transnazzjonali u transfruntiera għas-saħħa li qiegħda tikber fejn azzjoni kkoordinata tal-UE tista' tagħmel differenza; jagħraf l-isforzi sostanzjali li saru biex jitnaqqas l-użu tal-antimikrobiċi fl-annimali li jikkontribwixxu għall-isforz globali biex titnaqqas ir-reżistenza għall-antibijotiċi; jenfasizza, madankollu, il-ħtieġa li jkompli jitnaqqas l-użu tal-antibijotiċi, inkluż fil-produzzjoni tal-ikel; jilqa' l-pjan tal-Kummissjoni li sal-2030 tnaqqas b'50 % il-bejgħ globali tal-antimikrobiċi għall-annimali tar-razzett u fl-akkwakultura u jissottolinja li għandu jitqies il-progress li diġà sar fil-livell tal-Istati Membri; jindika l-fatt li biex jintlaħaq dan l-għan huma meħtieġa miri intermedji u azzjonijiet u miżuri ċari, inkluża l-applikazzjoni ta' sanzjonijiet kif previst fil-leġiżlazzjoni tal-UE; ifakkar, barra minn hekk, li biex jintlaħaq dan l-għan, prattiki mtejba tat-trobbija tal-annimali huma essenzjali peress li benesseri aħjar tal-annimali jtejjeb is-saħħa tal-annimali, u b'hekk titnaqqas il-ħtieġa tal-medikazzjoni; jemmen li l-implimentazzjoni xierqa tar-Regolament dwar il-Mediċini Veterinarji ( 63 ) u tar-Regolament (UE) 2019/4 dwar l-għalf medikat ( 64 ) ser tkompli tnaqqas l-użu tal-antibijotiċi u jistieden lill-Kummissjoni tqiegħed skrutinju fuq l-implimentazzjoni u l-infurzar mill-Istati Membri; jissottolinja li l-antimikrobiċi, minbarra l-antibijotiċi ta' riżerva umana, għandhom jibqgħu disponibbli għal użu essenzjali biex jiġi żgurat li s-saħħa u l-benesseri tal-annimali jiġu protetti l-ħin kollu;

20. Jilqa' l-enfasi li tqiegħdet fuq il-ħtieġa li jitkompla t-tnaqqis tal-bejgħ ġenerali fl-UE tal-antibijotiċi għall-annimali mrobbija u fl-akkwakultura, u jenfasizza li l-inizjattivi tal-UE f'dan il-qasam ġew u se jiġu adottati skont l-approċċ Saħħa Waħda li jirrikonoxxi l-interdipendenza bejn is-saħħa u l-benesseri tal-bnedmin, tal-annimali u tal-ambjent; jistieden lill-Kummissjoni u lill-Istati Membri jiffukaw fuq miżuri addizzjonali li jippermettu u jinċentivaw soluzzjonijiet innovattivi sostenibbli, b'mod partikolari f'għodod ta' prevenzjoni u trattamenti alternattivi; jitlob sforzi biex jiġu żgurati standards ekwivalenti għall-prodotti li joriġinaw mill-annimali importati fl-UE bħal dawk stabbiliti fl-ambitu tar-Regolament dwar il-Mediċini Veterinarji; jinnota l-ħtieġa, bħala parti mir-rieżami tar-Regolament dwar l-Addittivi tal-Għalf ( 65 ) , li jiġi indirizzat l-użu ta' sustanzi li bħalissa mhumiex ikklassifikati bħala antibijotiċi iżda li għandhom proprjetajiet antibijotiċi f'konformità mal-Artikolu 4(14) tar-Regolament dwar il-Mediċini Veterinarji li jistgħu jintużaw fl-agrikoltura u l-akkwakultura tal-annimali għal użu preventiv; jiġbed l-attenzjoni għall-fatt li l-ħaddiema fil-katina alimentari huma f'riskju li jiġu infettati b'patoġeni AMR, pereżempju meta jużaw it-teknika ta' “topdressing” meta jamministraw prodotti mediċinali veterinarji; jenfasizza l-ħtieġa li jittieħdu miżuri xierqa biex jitnaqqas dan ir-riskju serju għas-saħħa okkupazzjonali;

21. Ifakkar li l-agrikoltura u l-forestrija għandhom rwol importanti fl-indirizzar tal-adattament għat-tibdil fil-klima u l-mitigazzjoni tiegħu; jenfasizza l-importanza li jiġi rikonoxxut u mmonitorjat l-impatt tal-agrikoltura u tal-produzzjoni tal-annimali fuq l-emissjonijiet tal-GHG u l-użu tal-art; jisħaq fuq il-ħtieġa li jitnaqqsu dawn l-emissjonijiet sabiex isir kontribut lejn l-impenn tal-UE għall-Ftehim ta' Pariġi; jisħaq fuq il-ħtieġa u l-potenzjal li jinżammu, jiġu restawrati u jissaħħu l-bjar naturali tal-karbonju u li jitnaqqsu l-emissjonijiet agrikoli tad-diossidu tal-karbonju, tal-metan u tal-ossidu nitruż, b'mod partikolari fis-setturi tal-għalf u tal-bhejjem kif ukoll fis-settur tal-fertilizzanti organiċi u minerali mingħajr ma jkun kompromess aktar il-benesseri tal-annimali u filwaqt li jiġi żgurat li ma tiddeterjorax il-fertilità tal-ħamrija; jirrikonoxxi li annimali b'saħħithom jeħtieġu inqas riżorsi naturali u li prattiki ta' ġestjoni sostenibbli tal-bhejjem jistgħu jwasslu għal tnaqqis fl-emissjonijiet tal-gassijiet b'effett ta' serra; jitlob li jkun hemm miżuri u miri regolatorji xierqa u mfassla apposta għall-emissjonijiet mill-agrikoltura u l-użu tal-art relatat bħala parti mill-pakkett “adattat għall-55” biex jiġi żgurat tnaqqis ambizzjuż tal-emissjonijiet kollha ta' gassijiet b'effett ta' serra f'dawn is-setturi, inter alia billi jiġu indirizzati d-densitajiet tal-bhejjem fl-UE u l-emissjonijiet integrati fl-użu tal-art mill-għalf u l-ikel importati; jitlob li jkun hemm taħlita ta' politiki koerenti li tippermetti tranżizzjoni lejn prattiki aktar sostenibbli bħal produzzjoni estensiva tal-bhejjem ibbażata fuq il-ħaxix bħala parti minn sistema mħallta ta' biedja li tirrispetta l-kapaċità ta' ġarr tal-ambjent lokali u tappoġġja l-bijodiversità;

22. Jieħu nota ta' żviluppi promettenti fil-qasam tal-addittivi tal-ikel li jgħinu biex jitnaqqsu l-emissjonijiet tal-gassijiet serra u tas-sustanzi niġġiesa tal-ilma u tal-arja mit-trobbija tal-annimali; jilqa' f'dan ir-rigward il-pjanijiet tal-Kummissjoni biex jiġi ffaċilitat it-tqegħid fis-suq ta' addittivi tal-għalf sostenibbli u innovattivi u jitlob programmi ta' riċerka rilevanti biex jiġi appoġġjat l-iżvilupp ulterjuri tagħhom;

23. Jirrimarka li t-trobbija tal-annimali organika estensiva bbażata fuq il-bwar, silvika-pastorali jew estensiva, li spiss tinvolvi mergħat ta' valur ambjentali għoli, huma karatteristiċi ewlenin tas-sistema alimentari Ewropea u li l-iskemi ta' kwalità tagħha u huma element ta' definizzjoni ta' ħafna komunitajiet rurali tradizzjonali li jippermettilhom jagħmlu użu produttiv tal-art li kieku kienet tiġi abbandunata; jissottolinja li din il-forma ta' produzzjoni agrikola bbażata fuq l-art u b'densità baxxa jista' jkollha diversi effetti pożittivi għall-ambjent u għall-konservazzjoni tal-pajsaġġi kulturali, tikkontribwixxi għall-protezzjoni taż-żoni rurali mid-depopolazzjoni u l-abbandun, tgħin fil-mitigazzjoni tat-tibdil fil-klima, u tikkontribwixxi għal ekonomija ċirkolari u r-restawr tal-bijodiversità u għalhekk trid tiġi appoġġjata u mħeġġa; jenfasizza li għandu jingħata appoġġ lill-azjendi agrikoli li jagħmlu t-tranżizzjoni lejn forom ta' produzzjoni aktar sostenibbli u li jitbiegħdu mill-prattiki tal-biedja bħall-ħażna b'densità għolja u l-monokulturi tal-għelejjel; jistieden lill-Kummissjoni tiżgura li l-politiki u l-programmi ta' finanzjament tagħha jappoġġjaw il-pajsaġġ kulturali tradizzjonali Ewropew, bħal vinji mżerżqin u mtarrġin u produzzjoni estensiva permanenti bbażata fuq il-bwar li tappoġġja l-bijodiversità; jinnota li r-rapporti tal-Istati Membri dwar l-Artikolu 17 tad-Direttiva dwar il-Ħabitats ( 66 ) jenfasizzaw li ħafna bwar seminaturali jinsabu f'konservazzjoni mhux favorevoli, inadegwata jew ħażina, u li d-dakkara li jiddependu minnhom huma mhedda, u dan ipoġġi s-servizzi ta' dakkir f'periklu;

24. Jappella għal armonizzazzjoni aktar b'saħħitha tal-qafas legali għat-trobbija tal-annimali fl-UE, bl-użu ta' indikaturi komuni u bbażati fuq ix-xjenza dwar il-benesseri tal-annimali u jilqa' l-impenn tal-Kummissjoni li tevalwa u tirrevedi, fejn meħtieġ, il-korp eżistenti tal-leġiżlazzjoni dwar il-benesseri tal-annimali; jissottolinja l-importanza li tqis l-aħħar avvanzi fix-xjenza tal-benesseri tal-annimali u tirreaġixxi għal talbiet pubbliċi, politiċi u tas-suq għal standards ogħla tal-benesseri tal-annimali; jistieden lill-Kummissjoni tressaq proposta leġiżlattiva bil-għan li telimina gradwalment l-użu tal-gaġeġ fit-trobbija tal-annimali tal-UE, filwaqt li tivvaluta l-possibbiltà ta' eliminazzjoni gradwali sal-2027; jenfasizza l-ħtieġa li din l-eliminazzjoni gradwali tkun ibbażata fuq valutazzjoni tal-impatt ibbażata fuq ix-xjenza u li jiġi żgurat perjodu ta' tranżizzjoni xieraq; jistieden lill-Kummissjoni tadotta approċċ skont l-ispeċi li jqis u jivvaluta l-karatteristiċi ta' kull annimal differenti, li għandu jkollu sistemi ta' akkomodazzjoni adatti għall-ħtiġijiet speċifiċi tiegħu, filwaqt li jissalvagwardja s-saħħa tal-annimali u tal-bniedem, jiżgura l-protezzjoni tal-ħaddiema u jiżgura appoġġ suffiċjenti u perjodu ta' tranżizzjoni bil-għan li tinżamm il-kompetittività tal-bdiewa u ta' dawk li jrabbu l-annimali;

25. Ifakkar fl-importanza ta' sistema ta' benesseri tal-annimali ta' kwalità għolja, inkluż fit-trasport u t-tbiċċir; jenfasizza li livell għoli ta' benesseri tal-annimali huwa integrali għall-iżvilupp sostenibbli u huwa essenzjali għal kwalità tal-ikel superjuri li tiffaċilita nutrizzjoni aktar tajba għas-saħħa li tissodisfa r-rekwiżiti tal-konsumaturi u tikkontribwixxi għall-konservazzjoni tal-bijodiversità; jenfasizza li huwa meħtieġ approċċ koerenti u armonizzat, li jqis is-saħħa tal-bniedem, l-ambjent, il-bijodiversità, is-saħħa u l-benesseri tal-annimali u l-klima b'mod olistiku u konġunt meta ssir referenza għal sistema tal-ikel sostenibbli;

26. Iqis li huwa importanti li jinbdew proċeduri ta' ksur kontra Stati Membri sistematikament mhux konformi fl-implimentazzjoni u l-infurzar tal-leġiżlazzjoni eżistenti dwar il-benesseri tal-annimali u, fejn meħtieġ, li jingħalqu l-lakuni leġiżlattivi u jiġu stabbiliti standards ogħla fil-leġiżlazzjoni għall-benesseri tal-annimali; jenfasizza li huwa essenzjali għall-UE li tqis il-konformità ta' pajjiżi mhux tal-UE mal-istandards tal-benesseri tal-annimali, b'mod partikolari fejn huma kkonċernati l-prodotti importati;

27. Jenfasizza li l-annimali għandhom jesperjenzaw l-inqas tbatija possibbli meta jiġu trasportati u mbiċċra u għalhekk jilqa' l-intenzjoni li jsir rieżami tal-leġiżlazzjoni eżistenti dwar il-benesseri tal-annimali dwar it-trasport u t-tbiċċir tal-annimali; jistieden lill-Kummissjoni u lill-Istati Membri jiffaċilitaw soluzzjonijiet għall-qatla lokali, inkluż il-qtil mobbli, b'unitajiet iżgħar u taħriġ aħjar tal-persunal biex tiġi evitata t-tbatija tal-annimali; jistieden lill-Kummissjoni tippromwovi alternattivi għat-trasport tal-annimali ħajjin kull fejn ikun possibbli;

28. Jistieden lill-Kummissjoni u lill-Istati Membri jimplimentaw u jinfurzaw il-leġiżlazzjoni rilevanti tal-UE, b'mod partikolari d-Direttiva tal-Kunsill (KE) Nru 1/2005 dwar il-protezzjoni tal-annimali waqt it-trasport u operazzjonijiet relatati ( 67 ) ; jiddispjaċih dwar in-nuqqas ta' konformità attwali mas-sentenza tal-Qorti Ewropea tal-Ġustizzja li l-protezzjoni tal-benesseri tal-annimali ma tiqafx fil-fruntieri esterni tal-UE u li t-trasportaturi tal-annimali li jitilqu mill-Unjoni Ewropea għandhom għalhekk jikkonformaw ukoll mar-regoli Ewropej dwar il-benesseri tal-annimali meta jitilqu mill-UE, filwaqt li jindika d-diffikultajiet fl-applikazzjoni tagħha minħabba n-nuqqas ta' ġuriżdizzjoni fit-territorju mhux tal-UE;

29. Ifakkar li 70 % tal-mard u l-pandemiji emerġenti joriġinaw mill-annimali skont l-IPBES; jesprimi t-tħassib serju tiegħu dwar l-emerġenza dejjem aktar frekwenti ta' mard żoonotiku li jiġi trasferit mill-annimali għall-bnedmin (antropożoonożi), bħad-deni Q, l-influwenza avjarja u r-razza l-ġdida tal-influwenza A (H1N1), li hija aggravata mit-tibdil fil-klima, id-degradazzjoni ambjentali, it-tibdil fl-użu tal-art, id-deforestazzjoni, il-qerda u l-pressjoni fuq il-bijodiversità u l-ħabitats naturali, it-traffikar illegali tal-annimali selvaġġi, u s-sistemi attwali tagħna tal-produzzjoni u l-konsum tal-ikel; jenfasizza li s-sistemi ta' produzzjoni tal-annimali li jinvolvu l-konfinament ta' annimali ta' ġenotip simili qrib xulxin jistgħu jżidu s-suxxettibbiltà tal-annimali għal mard infettiv, filwaqt li joħolqu kundizzjonijiet għat-tfaċċar u t-tixrid ta' mard żoonotiku ( 68 ) ; jistieden lill-Kummissjoni u lill-Istati Membri jaċċelleraw it-tbegħid minn dawn il-prattiki agrikoli u mill-użu mhux sostenibbli tal-organiżmi selvaġġi, inkluż it-traffikar illegali, u lejn ġestjoni aħjar tal-prevenzjoni veterinarja u l-promozzjoni ta' standards għoljin tas-saħħa tal-annimali u tal-benesseri tal-annimali, inkluż mas-sħab kummerċjali tal-UE, sabiex jiġi evitat it-tixrid ta' mard żoonotiku u speċijiet invażivi u jiġu promossi l-istandards għoljin tal-bijosigurtà tal-UE bħala l-aħjar prattika fil-livell globali; jirrikonoxxi li l-prevenzjoni tal-mard u t-tħejjija għalih, jiġifieri d-disponibbiltà ta' metodi ta' dijanjożi, prevenzjoni u trattament, huma kruċjali biex jitrażżan it-theddid emerġenti għas-saħħa tal-bniedem u tal-annimali;

30. Jilqa' r-rikonoxximent tal-Kummissjoni tal-agrikoltura organika bħala wieħed mill-komponenti b'saħħithom fit-triq tal-UE lejn sistemi tal-ikel aktar sostenibbli u l-ambizzjoni li tiżdied l-art agrikola tal-UE taħt il-biedja organika sal-2030; japprezza li l-maġġoranza tal-Istati Membri diġà adottaw miri biex ikabbru ż-żona agrikola li tintuża għal produzzjoni organika; jistenna bil-ħerqa l-analiżi tas-settur organiku fil-valutazzjoni tal-impatt ġenerali tal-istrateġija u jenfasizza l-importanza tal-pjan ta' azzjoni Ewropew għall-biedja organika biex jiżdied l-użu tiegħu; jissottolinja li l-iżvilupp u t-tkabbir tas-settur organiku jridu jkunu akkumpanjati minn żviluppi u miżuri xprunati mis-suq u mill-katina tal-provvista li jistimulaw aktar domanda għall-ikel organiku u jiżguraw il-fiduċja tal-konsumatur, flimkien mal-akkwist pubbliku, l-inċentivi fiskali u varjetà wiesgħa ta' miżuri ta' promozzjoni, ir-riċerka, l-innovazzjoni, it-taħriġ u t-trasferiment tal-għarfien xjentifiku, li kollha jikkontribwixxu għall-istabbiltà tas-suq għall-prodotti organiċi u remunerazzjoni ġusta għall-bdiewa;

31. Jilqa' l-kunċett tat-tisħiħ, l-inċentivar u l-ippremjar tas-sekwestru tal-karbonju naturali fil-ħamrija, li diġà nkiseb f'xi azjendi agrikoli, li jipprovdi premji addizzjonali lill-bdiewa għall-iżvilupp u ż-żamma ta' prattiki agrikoli tajbin għas-sekwestru tal-karbonju, li għandu jwassal għat-titjib tal-bjar tal-karbonju madwar l-UE; jissottolinja li l-politiki dwar l-agrikoltura u l-ikel għandhom jiffaċilitaw it-tranżizzjoni lejn biedja sostenibbli billi jippremjaw lill-bdiewa għall-benefiċċji ambjentali u klimatiċi li jagħtu; jenfasizza l-importanza ta' soluzzjonijiet ibbażati fuq in-natura bħat-tinwib tal-għelejjel, l-għelejjel intermedji, il-permakultura, l-agroekoloġija u r-restawr tal-ekosistema, u speċjalment ir-restawr u ż-żamma taż-żoni tat-torbiera għaż-żieda tal-bjar tal-karbonju naturali u s-sekwestru; jenfasizza, madankollu, li l-prattiki agrikoli u tal-biedja b'impatti negattivi sinifikanti fuq il-klima, il-bijodiversità, il-ħamrija, l-ilma, l-arja u jew il-benesseri tal-annimali m'għandhomx jirċievu finanzjament għall-klima, u lanqas ma għandhom jiġu inċentivati jew ippremjati; jistieden lill-Kummissjoni tesplora qafas għal kwantifikazzjoni u ċertifikazzjoni robusti tal-karbonju li għandu jevita l-possibbiltà ta' rappreżentazzjoni ħażina magħrufa bħala greenwashing; jistieden lill-Kummissjoni tippreżenta diversi għażliet għall-biedja tal-karbonju u jissottolinja li s-swieq tal-karbonju huma parti minn sett ferm usa' ta' miżuri regolatorji u mhux regolatorji biex jitnaqqsu l-emissjonijiet tal-gassijiet b'effett ta' serra, u jenfasizza li l-iskemi tal-biedja tal-karbonju għandhom ikunu parti minn sett ta' għodod ta' inċentiv biex jintlaħqu l-objettivi tal-klima; jitlob li l-proposti jkunu konformi mal-objettivi ambjentali u dwar il-benesseri tal-annimali u mal-prinċipju ta' “ebda ħsara” tal-Patt Ekoloġiku; huwa favur l-istimolu tal-adozzjoni ta' prattiki agrikoli riġenerattivi, it-titjib tal-aċċess għat-teknoloġiji, id-data, it-taħriġ u l-informazzjoni, u l-ikkomplementar tal-introjtu tal-bdiewa permezz tas-sekwestru tal-karbonju u l-pagamenti għas-servizzi tal-ekosistemi, u b'hekk tiżdied ir-reżiljenza tagħhom;

32. Jissottolinja l-importanza li jiġu żgurati s-sigurtà u d-diversità ta' materjal ta' propagazzjoni taż-żrieragħ u tal-pjanti biex jiġu pprovduti rendimenti stabbli u varjetajiet ta' pjanti adattati għall-pressjonijiet tat-tibdil fil-klima, inklużi varjetajiet tradizzjonali u adattati lokalment, u varjetajiet adatti għall-produzzjoni organika u sistemi ta' biedja b'input baxx, filwaqt li jiġu żgurati t-trasparenza u l-libertà tal-għażla għall-bdiewa u l-aċċess għal riżorsi ġenetiċi u tekniki innovattivi tat-tnissil tal-pjanti sabiex jikkontribwixxu għal żrieragħ b'saħħithom u jipproteġu l-pjanti kontra pesti u mard u biex jgħinu lill-bdiewa jindirizzaw ir-riskji dejjem jikbru kkawżati mit-tibdil fil-klima, filwaqt li jiżguraw inċentiv għall-innovazzjoni miftuħa permezz tal-varjazzjoni tal-pjanti;

33. Iqajjem kuxjenza dwar l-effetti negattivi potenzjali tal-konċentrazzjoni u l-monopolizzazzjoni fis-settur taż-żrieragħ u jistieden lill-Kummissjoni tieħu miżuri biex tiġġieled kontrihom jekk ikun meħtieġ; jenfasizza, f'dan il-kuntest, l-importanza tal-innovazzjoni miftuħa permezz tad-drittijiet ta' min irabbi l-pjanti u jinnota bi tħassib l-effett detrimentali ta' privattivi b'ikkupjar wiesa' fis-settur taż-żrieragħ; jemmen li l-produzzjoni u l-użu mhux kummerċjali ta' varjetajiet ta' żerriegħa tradizzjonali u adattati lokalment minn ċittadini privati u bdiewa b'azjendi agrikoli żgħar ma għandhomx ikunu soġġetti għal regolamentazzjoni tal-UE u nazzjonali sproporzjonata; jisħaq fuq l-importanza tal-preservazzjoni ta' suq uniku b'saħħtu għas-settur taż-żerriegħa tal-UE;

34. Jappella għal koordinazzjoni msaħħa fil-livell tal-UE biex jiġu stimulati l-preservazzjoni u l-użu sostenibbli tad-diversità ġenetika u għall-istabbiliment ta' pjattaforma komuni tal-UE għall-iskambju ta' informazzjoni dwar ir-riżorsi ġenetiċi ppreservati;

35. Jilqa' t-tħabbira tar-rieżami tar-regoli tal-kummerċjalizzazzjoni għal varjetajiet ta' għelejjel tradizzjonali u adattati lokalment sabiex jikkontribwixxu għall-konservazzjoni u l-użu sostenibbli tagħhom; jenfasizza l-ħtieġa għal miżuri biex jiffaċilitaw ir-reġistrazzjoni tal-varjetajiet taż-żrieragħ, inkluż għall-biedja organika, u biex tiżgura aċċess aktar faċli għas-suq għall-varjetajiet tradizzjonali u adattati lokalment;

36. Jieħu nota tal-istudju dwar l-istatus ta' tekniki ġenomiċi ġodda skont id-dritt tal-Unjoni u fid-dawl tas-sentenza tal-Qorti tal-Ġustizzja fil-Kawża C-528/16 (SWD(2021)0092), u tad-dikjarazzjoni tal-Kummissjoni li qed tippjana li tagħti bidu għal azzjoni ta' politika regolatorja li tinkludi valutazzjoni tal-impatt u konsultazzjoni pubblika dwar pjanti derivati minn ċerti tekniki ġenomiċi ġodda, bil-għan li jinżamm livell għoli ta' protezzjoni tas-saħħa tal-bniedem u tal-annimali u tal-ambjent, filwaqt li jiġu sfruttati l-benefiċċji potenzjali mix-xjenza u l-innovazzjoni, b'mod partikolari biex jikkontribwixxu għas-sostenibbiltà u għall-istrateġija ta' sostenibbiltà għall-Patt Ekoloġiku Ewropew; jenfasizza l-prinċipju ta' prekawzjoni u l-ħtieġa li jiġu żgurati t-trasparenza u l-libertà tal-għażla għall-bdiewa, il-proċessuri u l-konsumaturi, u jenfasizza li din l-azzjoni politika għandha tinkludi valutazzjonijiet tar-riskju u ħarsa ġenerali komprensiva u valutazzjoni tal-għażliet għat-traċċabbiltà u t-tikkettar bil-ħsieb li tinkiseb sorveljanza regolatorja xierqa u li l-konsumaturi jingħataw informazzjoni rilevanti, inkluż għal prodotti minn pajjiżi terzi sabiex jiġu żgurati kundizzjonijiet ekwi;

37. Itenni t-talba tiegħu lill-Kummissjoni biex tippreżenta proposta leġiżlattiva ġdida dwar il-kwistjoni tal-klonazzjoni u “ikel klonu” bħala kwistjoni ta' urġenza; jinsisti li din il-proposta għandha tinkludi projbizzjoni fuq il-klonazzjoni, projbizzjoni fuq it-tqegħid fis-suq u l-importazzjoni ta' annimali klonati, il-materjal riproduttiv tagħhom u d-dixxendenti tagħhom u projbizzjoni fuq it-tqegħid fis-suq u l-importazzjoni ta' ikel minn annimali klonati u d-dixxendenti tagħhom; jesprimi dispjaċir kbir għan-nuqqas ta' azzjoni biex jiġu rregolati l-kloni u d-dixxendenti tagħhom u jtenni li proċeduri ta' trobbija naturali jew artifiċjali li jikkawżaw, jew x'aktarx jikkawżaw, tbatija jew korriment lil kwalunkwe wieħed mill-annimali kkonċernati ma jridux jiġu pprattikati u li huwa neċessarju li jiġi żgurat li l-ikel minn annimali klonati u d-dixxendenti tagħhom ma jidħolx fil-katina tal-ikel;

38. Jenfasizza r-rwol importanti tal-bdiewa Ewropej fit-twettiq tat-tranżizzjoni lejn sistema tal-ikel sostenibbli u jenfasizza li għandhom ikunu disponibbli biżżejjed riżorsi finanzjarji biex dan jinkiseb; jenfasizza l-ħtieġa li jintużaw, jiġu promossi u appoġġjati d-diversi metodi ta' produzzjoni sostenibbli kollha, inklużi l-produzzjoni organika, integrata u agroekoloġija, peress li dawn jistgħu jwasslu għal sostenibbiltà ambjentali, iżidu l-proporzjon tal-art totali kkultivata taħt sistemi li jirrispettaw l-ambjent u joffru garanziji b'saħħithom f'termini ta' kwalità, sikurezza, kwantità u prezz;

39. Jinsisti li l-pjanijiet strateġiċi nazzjonali, li għandhom jitfasslu mill-Istati Membri u approvati mill-Kummissjoni skont il-PAK il-ġdida, jiżguraw appoġġ finanzjarju adegwat għall-bdiewa u l-forestiera kollha tal-UE biex isaħħu l-kompetittività u l-introjtu tagħhom, sabiex huma u l-familji tagħhom ikunu jistgħu jiksbu livell ta' għajxien deċenti, jiġġieldu d-depopolazzjoni rurali u jżommu komunitajiet rurali vibranti;

40. Jilqa' l-fatt li l-PAK il-ġdida se tipprovdi inċentivi għall-promozzjoni ta' mudelli ta' negozju innovattivi, diġitali, ekoloġiċi, reġjonali u sostenibbli għall-agrikoltura u l-produzzjoni artiġjanali tal-ikel, b'mod partikolari permezz tat-trawwim ta' ktajjen tal-provvista qosra bħal prodotti b'indikazzjonijiet ġeografiċi protetti jew denominazzjonijiet tal-oriġini, filwaqt li jiġu rispettati r-regoli tas-suq uniku u permezz ta' approċċi li jinkludu loġistika lokali innovattiva bħal “hubs ekoloġiċi”, u l-integrazzjoni tal-produzzjoni artiġjanali tal-ikel f'servizzi oħra f'żoni rurali bħat-turiżmu jew il-gastronomija; jisħaq li l-kummerċjalizzazzjoni reġjonali tal-prodotti agrikoli u s-sħubiji għandhom rwol importanti fil-promozzjoni ta' ktajjen ta' provvista sostenibbli; jirrikonoxxi li meta l-produzzjoni lokali ma tkunx disponibbli, huma meħtieġa importazzjonijiet;

41. Jistieden lill-Kummissjoni tapprova biss il-pjanijiet strateġiċi nazzjonali tal-PAK li juru b'mod ċar impenn għas-sostenibbiltà mill-perspettivi ekonomiċi, ambjentali u soċjali u li huma konformi mal-objettivi tal-Patt Ekoloġiku Ewropew, il-miri rilevanti għall-UE kollha u l-Ftehim ta' Pariġi;

42. Jitlob li dawn il-pjanijiet iqisu b'mod xieraq l-isfidi speċifiċi li qed jiffaċċjaw ir-reġjuni ultraperiferiċi tal-UE f'termini ta' bijodiversità, produzzjoni agrikola u l-provvista ta' ikel u materja prima; jenfasizza li appoġġ finanzjarju adegwat taħt il-PAK huwa kruċjali biex l-agrikoltura tal-UE tkun tista' tikkontribwixxi għat-tranżizzjoni lejn in-newtralità klimatika u biex tissaħħaħ il-konservazzjoni tal-bijodiversità; jirrimarka li miżuri ta' appoġġ imsaħħaħ, inklużi programmi ta' taħriġ u servizzi ta' konsulenza, huma essenzjali biex il-bdiewa jkunu jistgħu jaqdu r-rwol tagħhom fl-ilħuq tal-miri tal-istrateġija; jitlob li jiġu implimentati “skemi ekoloġiċi mtejba” fil-pjanijiet strateġiċi nazzjonali, f'konformità mal-pożizzjoni tal-Parlament, li tevita duplikazzjoni bla bżonn tal-kontrolli tal-kundizzjonalità;

43. Jissottolinja li l-ħamrija b'saħħitha hija prekundizzjoni biex tiġi żgurata s-sigurtà tal-produzzjoni tal-ikel, l-għalf u l-fibri; jistieden għalhekk lill-Kummissjoni u lill-Istati Membri jipprevjenu d-degradazzjoni ulterjuri tagħha fil-livell tal-UE; jissottolinja li l-ħamrija agrikola hija riżorsa naturali bażika, li l-kundizzjoni tajba tagħha hija essenzjali biex tiġi ssodisfata l-istrateġija mill-għalqa sal-platt; jisħaq, f'dan il-kuntest, li l-importanza tal-istrateġija l-ġdida dwar il-ħamrija u jistieden lill-Kummissjoni tieħu azzjoni xierqa bbażata fuqha biex tikseb is-soluzzjonijiet meħtieġa; jirrikonoxxi l-essenzjalità tal-materja organika u l-bijodiversità tal-ħamrija u s-servizzi u l-oġġetti li tipprovdi; jesprimi dispjaċir għall-fatt li l-ħamrija tinsab taħt pressjoni dejjem akbar; jemmen li jrid jiġi stabbilit monitoraġġ robust madwar l-UE kollha tal-organiżmi tal-ħamrija u t-tendenzi fil-firxa u li dan irid jinżamm fl-Istati Membri kollha;

44. Jirrikonoxxi l-importanza ta' karatteristiċi tal-pajsaġġ b'diversità għolja, li huma essenzjali sabiex jiġu mantnuti servizzi tal-ekosistema bażiċi, bħad-dakkir jew il-kontroll naturali tal-pesti, għall-produzzjoni agrikola u li jżidu l-produttività tagħha fit-tul; jilqa' l-mira tal-UE li tiddedika mill-inqas 10 % taż-żona agrikola għal dan il-għan; ifakkar fis-sejbiet tal-valutazzjoni tal-impatt tal-20 ta' Ottubru 2011 bit-titolu “Politika Agrikola Komuni lejn l-2020” (SEC(2011)1153) li tiddikjara li mhu se jiġi ġġenerat l-ebda impatt sinifikanti fuq il-produzzjoni jew id-dħul fil-livell tal-azjendi agrikoli;

45. Jisħaq li l-art agrikola hija llimitata u għaldaqstant trid tintuża b'mod effiċjenti; jenfasizza l-ħtieġa li jiġu inklużi mudelli tal-biedja innovattivi b'impronti baxxi tal-użu tal-art bħall-ortikoltura u t-trobbija tal-insetti fl-istrateġija;

46. Jirrimarka li l-“kultivazzjoni protetta” tal-frott u l-ħaxix fis-serer moderni hija sistema ta' produzzjoni tal-ikel sostenibbli ħafna li qed tintuża dejjem aktar u toffri għadd ta' vantaġġi; jistieden lill-Kummissjoni tirrikonoxxi t-trasformazzjoni li għaddejja fis-settur ortikulturali Ewropew, li tippermetti produzzjoni tal-ikel aktar sostenibbli u tikkontribwixxi għas-sigurtà tal-ikel, is-sikurezza tal-ikel, iż-żieda fl-effiċjenza fir-riżorsi u t-tnaqqis tal-ħela tal-ikel tul il-katina tal-produzzjoni tal-ikel; jenfasizza li minbarra impronta baxxa tal-użu tal-art, l-ortikoltura moderna tikkontribwixxi għal għanijiet differenti tal-istrateġija bħal ħtieġa baxxa ta' input, użu effiċjenti tar-riżorsi u produzzjoni ta' frott u ħaxix viċin tal-punt tal-konsum, u għaldaqstant tippromwovi ktajjen tal-provvista aktar qosra u s-sigurtà tal-provvista; jistieden lill-Kummissjoni tikkunsidra li talloka fondi ta' investimenti tar-riċerka u l-iżvilupp għal sistemi tat-tkabbir protetti f'serer moderni li jużaw inqas riżorsi għall-istess rendiment;

47. Jistieden lill-Kummissjoni tinkoraġġixxi lill-gvernijiet tal-Istati Membri jespandu jew joħolqu sistemi li jippermettu lill-membri tal-pubbliku jikru u jużaw art tal-gvern mitluqa u mhux użata għall-produzzjoni tal-ikel;

48. Jenfasizza l-importanza li jintużaw l-agroforestrija u l-purtieri tal-foresti biex titnaqqas il-pressjoni fuq il-foresti naturali, tingħata għajnuna biex jiġi indirizzat it-tibdil fil-klima u tiżdied il-produttività, kif ukoll alternattivi għall-użu tal-fertilizzanti fil-produzzjoni agrikola; iħeġġeġ lill-Kummissjoni u lill-Istati Membri jiżviluppaw għodod fil-pjanijiet strateġiċi nazzjonali futuri tagħhom biex jinkoraġġixxu r-riforestazzjoni u l-afforestazzjoni u jippromwovu l-agroforestrija sostenibbli, inkluża l-mergħa silvipastorali fejn possibbli; jistieden lill-Kummissjoni tippromwovi programmi ta' taħriġ speċjalizzati fl-UE kollha sabiex il-bdiewa jsiru konxji mill-benefiċċji tal-integrazzjoni tal-veġetazzjoni msaġġra fl-agrikoltura; jenfasizza li r-restawr u r-riġenerazzjoni ta' sistemi eżistenti tal-agroforestrija, kif ukoll l-istabbiliment ta' oħrajn ġodda, jikkontribwixxu għall-mira tal-istrateġija tal-bijodiversità ta' tliet biljun siġra, li jservu kemm l-objettivi tal-bijodiversità kif ukoll dawk klimatiċi kif ukoll l-objettiv tad-diversifikazzjoni u ċ-ċirkolarità;

49. Jisħaq fuq l-importanza ta' kriterji sodi u stretti għall-produzzjoni tal-enerġija rinnovabbli bbażata fuq il-bijomassa u jistieden lill-Kummissjoni tippreżenta kriterji bbażati fuq ix-xjenza bħala parti mir-rieżami tad-Direttiva dwar l-Enerġija Rinnovabbli;

50. Ifakkar li s-sistema agroalimentari u tas-sajd Ewropea għandha tipprovdi provvista suffiċjenti u varjata ta' ikel sikur, nutrittiv, tajjeb għas-saħħa, affordabbli u prodott b'mod sostenibbli liċ-ċittadini f'kull ħin u jissottolinja li ż-żieda tas-sostenibbiltà ekonomika, ambjentali u soċjali tal-produzzjoni tal-ikel fl-aħħar mill-aħħar iżżid ir-reżiljenza tagħha fuq terminu medju u twil kif ukoll toħloq opportunitajiet ekonomiċi ġodda u tikkontribwixxi għall-użu ta' materja prima ta' oriġini Ewropea; jenfasizza li ikel aktar prodott lokalment jista' jikkontribwixxi għal dawn l-objettivi kollha, inkluża s-sigurtà tal-ikel; ifakkar li fl-UE 33 miljun persuna ( 69 ) ma jistgħux jaffordjaw ikla ta' kwalità kull jumejn; jenfasizza li l-affordabbiltà u d-disponibbiltà tal-ikel jeħtieġu reazzjonijiet politiċi xierqa u għandhom jibqgħu kunsiderazzjoni ewlenija meta jiġu vvalutati ż-żidiet fl-ispejjeż tal-produzzjoni inklużi dawk li jirriżultaw mill-prattiki tal-biedja li qed jinbidlu; jenfasizza l-ħtieġa li jiġi appoġġjat l-iżvilupp ta' SMEs tal-ikel sostenibbli f'żoni rurali;

51. Iħeġġeġ lill-Kummissjoni tintegra kwistjonijiet relatati mal-għajnuna alimentari fl-istrateġija mill-għalqa sal-platt peress li ħafna Ewropej isofru minn nuqqas ta' ikel, speċjalment il-familji b'ġenitur wieħed u l-istudenti, u l-konsegwenzi soċjali u ekonomiċi tal-pandemija se jżidu din iċ-ċifra; jirrikonoxxi r-rwol uniku tal-assoċjazzjonijiet tal-għajnuna alimentari madwar l-Unjoni Ewropea li jeħtieġ li jiġu appoġġjati aħjar minħabba l-għadd dejjem akbar ta' persuni li jeħtieġu l-għajnuna; iqis li sabiex tiżdied ir-reżiljenza tas-sistema tal-ikel tagħna jeħtieġ li nżidu l-konnessjonijiet bejn il-politiki tal-ikel u l-politiki agrikoli f'kull livell mil-livell lokali għal dak Ewropew;

52. Jilqa' l-fatt li l-Patt Ekoloġiku Ewropew ifittex li jiżgura kundizzjonijiet tal-għajxien deċenti għall-persuni li jaħdmu fil-biedja u s-sajd u għall-familji tagħhom; ifakkar li d-dimensjoni soċjali għandha tkun integrata bis-sħiħ fl-inizjattivi futuri kollha tal-istrateġija flimkien mad-dimensjonijiet ekonomiċi u ambjentali; jissottolinja li l-pandemija tal-COVID-19 tefgħet dawl ġdid fuq il-kundizzjonijiet tax-xogħol u tal-għajxien diffiċli u, għalhekk, jenfasizza l-importanza li jiġu protetti d-drittijiet soċjali u tax-xogħol individwali u kollettivi tal-ħaddiema fl-azjendi agrikoli u tal-ħaddiema, inklużi l-ħaddiema staġjonali u mobbli impjegati tul il-katina tal-provvista alimentari tal-UE; jitlob kundizzjonijiet tax-xogħol u tal-għajxien xierqa għall-ħaddiema kollha fis-settur, in-negozjar kollettiv u l-protezzjoni soċjali;

53. Iħeġġeġ lill-Kummissjoni u lill-Istati Membri jikkunsidraw l-art agrikola, l-għarfien agrikolu, il-katina tal-provvista tal-ikel u l-ħaddiema tagħha bħala assi strateġiċi għas-sikurezza u l-benesseri tal-Ewropej kollha u jiżguraw li l-kundizzjonijiet tax-xogħol u tal-protezzjoni soċjali tul il-katina tal-provvista agroalimentari, inkluż il-kontroll xieraq tal-prattiki inġusti f'din il-katina, jissodisfaw l-istandards nazzjonali u tal-UE għall-ħaddiema kollha;

54. Jissottolinja l-importanza tal-ħaddiema staġonali għal katina tal-provvista li tiffunzjona tajjeb u jappella għal miżuri robusti biex jiġu żgurati kundizzjonijiet tax-xogħol u tal-għajxien xierqa għal dawn il-ħaddiema; iħeġġeġ lill-bejjiegħa bl-imnut jassumu r-responsabbiltà u jaderixxu mal-kriterji ta' sostenibbiltà soċjali, ambjentali u ekonomika fil-prattiki tax-xiri tagħhom;

55. Jilqa' l-intenzjoni tal-Kummissjoni li tipproponi pjan ta' emerġenza għall-indirizzar tal-kriżijiet tal-ikel billi titqies l-esperjenza miksuba matul il-pandemija tal-COVID-19 u billi jiġu inklużi miżuri armonizzati biex jiggarantixxu funzjonament xieraq tas-suq intern; jikkunsidra li l-promozzjoni ta' proġetti tal-ikel territorjali li jistimulaw l-iżvilupp ta' ċirkwiti tal-ikel qosra fl-Istati Membri tista' tgħin fl-iffaċċjar ta' kriżijiet bħal dawk;

56. Jikkondividi l-fehma li l-pandemija tal-COVID-19 enfasizzat l-importanza li tiġi żgurata sistema tal-ikel robusta, sostenibbli u reżiljenti li tiffunzjona fiċ-ċirkostanzi kollha, u li tkun kapaċi tiżgura aċċess għal provvista suffiċjenti ta' ikel affordabbli u lokali għall-konsumaturi Ewropej; jenfasizza l-ħtieġa, f'dan ir-rigward, li jiġi ppreservat il-funzjonament bla xkiel tas-suq uniku, u b'mod partikolari l-moviment tal-oġġetti tal-ikel, inkluż matul kriżijiet tas-saħħa; jenfasizza wkoll li l-pandemija għandha titqies ukoll bħala opportunità biex tinbena sistema sostenibbli u reżiljenti tal-ikel u mhux bħala skuża biex jitnaqqsu l-ambizzjonijiet, peress li s-sostenibbiltà u s-saħħa huma kwistjonijiet interkonnessi;

57. Jisħaq fuq il-ħtieġa, parzjalment minħabba t-tfixkil fil-ktajjen tal-produzzjoni globali u ż-żieda fil-volatilità tal-prezzijiet ikkawżata mill-pandemija tal-COVID-19, li tiġi żviluppata awtonomija strateġika miftuħa għall-UE bil-għan li jiġi żgurat l-aċċess għas-swieq ewlenin u titnaqqas id-dipendenza fuq l-importazzjonijiet ta' oġġetti kritiċi bħal sorsi ta' proteini bbażati fuq il-pjanti; itenni li s-sistemi agroalimentari jeħtiġilhom jiġu rikonoxxuti bħala aspett kruċjali tal-awtonomija strateġika miftuħa tal-UE biex tiġi żgurata disponibbiltà suffiċjenti ta' ikel sikur u ta' kwalità tajba u biex jinżammu ktajjen tal-provvista tal-ikel u flussi kummerċjali li jiffunzjonaw u reżiljenti matul kriżijiet futuri, skont l-Artikolu 2(1) tal-Ftehim ta' Pariġi;

58. Jisħaq li s-settur agroalimentari jappoġġja mhux biss lill-bdiewa iżda wkoll lin-negozji upstream u downstream, jassigura u joħloq l-impjiegi u huwa l-pedament tal-industrija tal-ikel sħiħa; jenfasizza f'dan ir-rigward li l-preservazzjoni tal-isfond kulturali hija l-forza ewlenija għal żoni rurali attivi; jenfasizza l-importanza tal-artiġjanat tradizzjonali fil-produzzjoni tal-ikel reġjonali u lokali u d-diversità kulturali rikka li tirriżulta minnu; ifakkar li għandu jingħata appoġġ biex l-għarfien tal-artiġjanat fil-produzzjoni tal-ikel jinżamm u jiġi mgħoddi bħala parti orizzontali mill-istrateġija mill-għalqa sal-platt, pereżempju billi jiġi inkluż aħjar fi programmi ta' riċerka u żvilupp parteċipattivi;

59. Jesprimi diżappunt għan-nuqqas ta' prominenza u ambizzjoni għall-kontribut u għall-potenzjal tas-settur tas-sajd u tal-akkwakultura fl-istrateġija mill-għalqa sal-platt; iħeġġeġ lill-Kummissjoni tagħti attenzjoni xierqa lin-natura speċifika tas-settur tas-sajd u tal-akkwakultura fi kwalunkwe proposta leġiżlattiva, strateġija jew linja gwida futura; jenfasizza l-ħtieġa ta' approċċ ibbażat fuq l-ekosistema biex il-popolazzjonijiet tal-ħut jinġiebu f'livelli sostenibbli u biex jiġu restawrati l-ekosistemi tal-baħar u kostali, li għandu jiffoka wkoll fuq il-benefiċċji u s-sostenibbiltà soċjali, ekonomika u ambjentali tas-setturi tas-sajd u l-akkwakultura;

60. Jissottolinja li oqfsa legali robusti u affidabbli għas-settur tas-sajd u tal-akkwakultura, li japplikaw b'mod konsistenti l-prinċipju ta' prekawzjoni u allinjati mal-linji gwida strateġiċi aġġornati għall-iżvilupp sostenibbli tal-akkwakultura tal-UE, għandhom jipprovdu l-bażi biex jiġi sfruttat b'mod sostenibbli l-potenzjal fis-settur kif ukoll għal protezzjoni aħjar u miżuri tas-saħħa tal-annimali, inkluż l-użu mnaqqas ta' mediċini veterinarji, kif ukoll antibijotiċi, b'żidiet sussegwenti fil-popolazzjonijiet tal-ħut u b'aktar ċarezza rigward l-użu tal-ispazju u tal-liċenzji għall-użi antropoġeniċi kollha, inkluż fl-akkwakultura, li jippermettu aktar prevedibbiltà biex jiddgħajjef l-investiment mingħajr ma jiddgħajjef l-investiment; jenfasizza l-importanza ta' mekkaniżmu trasparenti u parteċipattiv, f'konformità mad-Direttiva 2014/89/UE dwar l-ippjanar tal-ispazju marittimu, għall-allokazzjoni tal-ispazju lill-partijiet ikkonċernati kollha b'mod ekwu; jenfasizza l-ħtieġa li jiġu rispettati bis-sħiħ iż-żoni protetti tal-baħar;

61. Jenfasizza li mekkaniżmi tajba ta' traċċabbiltà, li jwieġbu għat-talbiet tal-konsumaturi billi jipprovdu informazzjoni dwar fejn, meta, kif u liema ħut inqabad jew ġie mrobbi, inkluż it-tikkettar tal-oriġini u l-metodu ta' produzzjoni u standards għoljin ta' sostenibbiltà u ta' benesseri tal-annimali għall-prodotti kollha mibjugħa fis-swieq tal-UE, inklużi dawk importati minn barra l-UE, huma essenzjali biex jiġu żgurati s-sikurezza tal-ikel, it-trasparenza għall-konsumaturi, is-settur u l-amministrazzjonijiet differenti, il-ġlieda kontra s-sajd illegali, mhux irrappurtat u mhux irregolat (IUU) u biex jintlaħqu l-miri tal-Patt Ekoloġiku u tal-SDGs; jenfasizza, għal dan il-għan, l-importanza tat-teknoloġiji li huma ċibersiguri fl-iżvilupp ta' sistemi diġitali preċiżi ta' traċċabbiltà deċentralizzata; jitlob approċċ koordinat biex tiġi żgurata l-konsistenza bejn l-inizjattivi differenti dwar din il-kwistjoni, bl-involviment tal-atturi kollha fil-katina tal-valur; jitlob miżuri ta' kontroll biex jiġi żgurat li l-prodotti tas-sajd importati kollha li jidħlu fis-suq tal-UE jikkonformaw ma' standards soċjali maqbula internazzjonalment, bħal dawk stabbiliti fil-Konvenzjoni tal-ILO Nru 188 dwar ix-Xogħol fis-Sajd u implimentati fl-UE permezz tad-Direttiva tal-Kunsill (UE) 2017/159 ( 70 ) , sabiex jiġi evitat li l-prodotti tas-sajd jitqiegħdu fis-suq tal-UE maqbuda minn bastimenti li ma jirrispettawx l-istandards soċjali minimi;

62. Ifakkar fl-għanijiet tal-PKS biex jiġi żgurat l-isfruttament sostenibbli tar-riżorsi bijoloġiċi ħajjin tal-baħar, ir-restawr u ż-żamma tal-popolazzjonijiet tal-ħut' il fuq mil-livelli tal-bijomassa li kapaċi jipproduċu rendiment massimu sostenibbli, kif ukoll biex tiġi żgurata l-profittabbiltà tal-attivitajiet tas-sajd u biex jingħata kontribut għall-provvista ta' ikel nutrittiv ħafna lis-suq tal-UE u titnaqqas id-dipendenza tas-suq tal-UE fuq l-importazzjonijiet tal-ikel u jenfasizza l-ħtieġa li jittejbu l-monitoraġġ, il-kontroll u l-infurzar tal-PKS, inkluża l-implimentazzjoni sħiħa tal-obbligu tal-ħatt l-art u l-introduzzjoni tal-monitoraġġ elettroniku ta' ċerti bastimenti;

63. Jistieden lill-Kummissjoni u lill-Istati Membri jibnu fuq prattiki sostenibbli eżistenti u jiffaċilitaw, jinkoraġġixxu u jipprovdu appoġġ adegwat għat-tranżizzjoni lejn sajd u akkwakultura b'impatt baxx u l-iżvilupp sostenibbli tas-setturi, inkluż is-sajd kostali fuq skala żgħira, pereżempju permezz tal-applikazzjoni ta' rkaptu tas-sajd selettiv, akkwakultura li ma tagħmilx ħsara lill-ambjent, inkluża l-akkwakultura organika, u soluzzjonijiet ta' effiċjenza enerġetika u billi jiżdied il-perċentwal tal-kwoti nazzjonali allokati għas-sajd kostali fuq skala żgħira; jenfasizza l-ħtieġa li jiġu appoġġjati s-sajjieda u l-atturi fil-katina tal-provvista tal-prodotti tal-ħut, inkluż fir-reġjuni ultraperiferiċi, fit-tranżizzjoni lejn prattiki aktar diġitali billi jsir investiment qawwi fit-taħriġ u jiġi pprovdut finanzjament għad-diġitalizzazzjoni u l-konverżjoni għal prattiki u għodod “ekoloġiċi”; jissottolinja l-importanza tal-Fond Ewropew għall-Affarijiet Marittimi u l-Akkwakultura (FEMSA) f'dan ir-rigward fil-promozzjoni tal-iżvilupp ta' ekonomija blu sostenibbli u l-immodernizzar tas-settur tas-sajd f'konformità mal-objettivi tal-PKS;

64. Jitlob lill-Kunsill tal-Unjoni Ewropea jagħmel b'mod proattiv id-dokumenti kollha relatati mal-adozzjoni tar-regolamenti dwar il-qabdiet totali permissibbli (TAC) disponibbli għall-pubbliku, f'konformità mar-rakkomandazzjoni tal-Ombudsman Ewropew fil-każ 640/2019/FP;

65. Jenfasizza l-ħtieġa li jiġi mmonitorjat u promoss l-isfruttament responsabbli tar-riżorsi tas-sajd filwaqt li tiġi applikata tolleranza żero fil-ġlieda kontra s-sajd illegali, mhux irrappurtat u mhux irregolat billi jsir użu sħiħ tal-istrumenti għad-dispożizzjoni tal-UE skont ir-Regolament IUU ( 71 ) , inkluż l-użu ta' “karti ħomor” jekk pajjiż jonqos milli jikkonforma mar-rekwiżiti tal-UE u billi tissaħħaħ il-politika tal-ftehimiet dwar is-sajd sostenibbli ma' pajjiżi mhux tal-UE; jenfasizza li dawn il-ftehimiet iridu isiru tassew sostenibbli u jkunu f'konformità mal-aħjar parir xjentifiku disponibbli u la jridu jheddu s-settur tas-sajd fuq skala żgħira f'pajjiżi mhux tal-UE u lanqas jimminaw is-sikurezza tal-ikel lokali;

66. Iħeġġeġ lill-Kummissjoni u lill-Istati Membri jwettqu l-miżuri legalment vinkolanti li huma impenjaw ruħhom għalihom fil-qafas tas-siti tal-baħar Natura 2000 u jadottaw approċċ olistiku għall-ambjent tal-baħar u jindirizzaw il-kawżi ewlenin tat-tniġġis tal-ilma, inkluż l-iskart fil-baħar u l-ilma mormi urban u industrijali, itemmu l-prattiki li huma ta' ħsara għall-ambjent tal-baħar u s-saħħa tal-bniedem u jinċentivaw lis-sajjieda biex jiġbru l-iskart marittimu b'mod sostenibbli filwaqt li jevitaw il-konsum addizzjonali tal-fjuwil u l-emissjonijiet kif ukoll il-qbid inċidentali tal-annimali u l-ħut u l-impatt negattiv fuq l-ekosistema u jtejbu l-kwalità tas-saħħa tal-annimali u jimplimentaw miżuri għat-trattament xieraq tal-annimali biex b'mod sostenibbli jevitaw il-konsum u l-emissjonijiet addizzjonali tal-fjuwil kif ukoll il-qbid inċidentali ta' annimali u ħut tal-baħar u l-impatt negattiv fuq l-ekosistema u jtejbu l-kwalità tat-trobbija tal-annimali;

67. Jenfasizza l-valur tax-xogħol tan-nisa u l-irġiel fis-setturi tas-sajd u l-akkwakultura u r-rwol importanti li għandhom in-nisa fl-ipproċessar, il-promozzjoni u l-kummerċjalizzazzjoni tal-ħut maqbud; ifakkar fil-potenzjal tal-akkwakultura u s-sajd sostenibbli biex jinħolqu impjiegi ekoloġiċi u jqis li t-tranżizzjoni ekoloġika tas-sistemi tal-ikel, inkluż is-sajd, għandha sseħħ b'mod li jiżgura dħul ġust u pożizzjoni b'saħħitha tul il-katina tal-valur, u jenfasizza f'dan ir-rigward l-importanza tal-parteċipazzjoni attiva tal-organizzazzjonijiet tal-produtturi fis-settur tas-sajd u tal-akkwakultura;

68. Jistieden lill-Kummissjoni u lill-Istati Membri jappoġġjaw u jinkoraġġixxu l-iżvilupp ta' tekniki u rkaptu tas-sajd aktar sostenibbli u metodi ta' benesseri ogħla ta' qbid, ħatt l-art, trasport u qtil ta' ħut u invertebrati tal-baħar, abbażi tal-aħjar xjenza disponibbli, kif ukoll titjib fl-istandards tal-benesseri tal-annimali għall-ħut imrobbi sabiex jitnaqqas l-istress u titjieb il-kwalità tal-ħut; jenfasizza li l-Unjoni għandha tappoġġja u tinkoraġġixxi investimenti f'tali tagħmir, metodi u titjib;

69. Jenfasizza l-kontribut tas-sajd fl-għadajjar bil-prattiki ta' ġestjoni tradizzjonali tiegħu għall-kisba tal-miri tal-istrateġija mill-għalqa sal-platt u tal-istrateġija għall-bijodiversità interkonnessa; jissottolinja li ż-żoni tal-għadajjar ikkultivati jipprovdu ħabitats għal speċijiet rari, jagħmlu kontributi pożittivi għall-klima u għar-riżervi tal-ilma, iservu bħala bjar tan-nutrijenti, iżommu s-sediment u jikkontribwixxu għal produzzjoni sostenibbli tal-ikel reġjonali; jistieden lill-Kummissjoni u lill-Istati Membri jikkunsidraw is-sajd fl-għadajjar fil-miżuri u l-programmi rilevanti;

70. Ifakkar li l-produtturi primarji huma f'pożizzjoni ferm aktar żvantaġġata f'termini ta' introjtu meta mqabbla kemm mal-operaturi tul il-katina tal-provvista tal-ikel kif ukoll mal-bqija tal-ekonomija; jenfasizza li huwa essenzjali li tissaħħaħ il-pożizzjoni tal-produtturi primarji fil-katina tal-provvista tal-ikel, speċjalment fir-rigward tal-produtturi żgħar u ta' daqs medju, sabiex ikunu jistgħu jaqbdu sehem ġust tal-valur miżjud tal-ikel prodott b'mod sostenibbli, inkluż permezz tal-inkoraġġiment tal-kooperazzjoni u l-azzjonijiet kollettivi, bl-użu tal-possibbiltajiet previsti fl-organizzazzjonijiet tas-suq komuni għall-prodot